Clash of Clans Raikan Perayaan Tahun Baharu Cina – Tema Tahun Arnab, Skin Hero, Pemandangan Perkampungan

Menjelang perayaan Tahun Baharu Cina, Clash of Clans (COC) juga tidak mahu ketinggalan membawakan pelbagai kandungan menarik.
Sebagai sebuah studio yang sentiasa mengambil berat terhadap pasaran Asia, Supercell telah melancarkan bermacam kandungan dengan elemen Zodiak “Rabbit” bagi meraikan Pesta Musim Bunga bertemakan Tahun Arnab untuk semua pemain.
Kalau korang masih ingat, dua tahun berturut-turut sebelum ini, pembangun mobile terkemuka yang berpangkalan di Finland itu telah mengeluarkan video promosi Tahun Baharu Cina, iaitu “Chinese New Year’s Market” dan “the Great Wall” – meninggalkan tanggapan yang mendalam kepada para pemain bersama-sama dengan kandungan khusus bertemakan Pesta Musim Bunga dalam game.
Tahun ini nampaknya mereka turut menggunakan gaya promosi yang sama. Berjudul “May the Rabbit Be With You,” video ini memperkenalkan Wizard dan rakannya, Rabbit naik ke pentas untuk mempersembahkan sesuatu seakan wayang kulit, di mana ia mengintegrasikan budaya tradisional Cina seperti Tahun Arnab dan wayang kulit dan bawakan karnival yang menakjubkan.

Walaupun hanya berdurasi 1:31 minit, video tetap membawakan animasi yang mengagumkan serta penuh dengan budaya Cina yang menarik.
Jom layan:

Bermula dari animasi Clash 3D yang familiar, video promosi COC kali ini mempersembahkan Magic Theatre, dilancarkan khas untuk Pesta Musim Bunga Tahun Arnab.
Di atas pentas itu, Wizard mempersembahkan magiknya yang tersohor itu dan memanggil semula rakannya, iaitu seekor arnab. Sama ada dalam peperangan puak atau persembahan, sang arnab itu sentiasa menemani Wizard sejak 10 tahun yang lalu. Oleh itu, ia sudah menjadi kebiasaan untuk sang arnab itu turut terlibat dalam persembahan semasa Pesta Musim Bunga.
Ketika sang arnab itu muncul, ia melompat ke arah tirai pentas dengan gaya animasi bertukar kepada format persembahan wayang kulit, seterusnya memulakan persembahan magik tersebut.
Persembahan wayang kulit yang mengagumkan telah membawa para penonton ke sebuah dunia magikal bersama Wizard dan Rabbit – sehinggakan sesiapa yang sudah terbiasa dengan wayang kulit budaya tradisional Cina akan terus mengenali setiap pemandangan yang disajikan. Bagi yang pertama kali melihatnya, mereka akan terpersona.
Setelah menelusuri pelbagai pengembaraan yang menakjubkan, Wizard dan Rabbit kembali ke pentas, dalam masa sama cahaya dan bayang-bayang kekal di belakang pentas. Ini memberikan petanda bahawa hero yang sebenar, Lunar Queen, akan tiba tidak lama lagi.
Bermula dengan persembahan Pesta Musim Bunga yang dipersembahkan Wizard, video promosi untuk COC ini mencipta suasana Pesta Musim Bunga Cina bertemakan Tahun Arnab bersama arnab dan elemen wayang kulit, dan memperkenalkan skin hero baharu Lunar Queen berserta sebuah kisah lengkap.
Selain gaya animasi 3D yang selalu digunakan, persembahan wayang kulit yang diterima secara umum dalam masyarakat berbudaya Cina telah diterapkan dalam video promosi ini, membawakan video tarikan baharu dan sekali lagi mempamerkan keikhlasan Supercell dan pasukan COC untuk para pemain.
Pemandangan Tahun Arnab, serta skin waktu terhad, akan tiba!
Sejak 2020 lagi, COC telah melancarkan skin edisi terhad semasa perayaan Tahun Baharu Cina. Kalau korang masih ingat, tahun lalu, COC mengintegrasikan skin edisi terhad itu dengan zodiak Cina dan memperkenalkan skin Lunar King (Tiger King) dengan rekaan harimau yang garang bersempena Tahun Harimau. Lunar Queen secara semulajadinya adalah bintang untuk Pesta Musim Bunga Tahun Arnab 2023!
Kini, untuk Tahun Arnab kali ini, bintang utamanya adalah Lunar Queen yang mempunyai rekaan yang lebih comel dan nakal — sama seperti seekor Arnab!
Lunar Queen telah ditambahbaik (finetune) berdasarkan kekuataan kombat Archer Queen.
Magic Theatre yang ada dalam video di atas sebenarnya merupakan pemandangan perkampungan waktu terhad semasa perayaan Tahun Baharu Cina yang ditambah ke dalam game. Melalui warna merah di setiap bangunan serta lantera Cina sebagai sumber pencahayaan, ia akan memberikan suasana yang meriah dalam game. Dan bayang-bayang seekor arnab yang kecil itu memercikkan sifat ingin tahu dan penantian dalam kalangan para penonton terhadap persembahan di atas pentas.
Selain skin hero dan pemandangan perkampungan bertemakan Tahun Baharu Cina itu, Warrior Champion — iaitu ganjaran utama dalam Gold Pass — juga merupakan skin hero yang penuh dengan gaya budaya Cina.
Sama seperti koleksi skin Warrior yang dilancarkan dalam perayaan-perayaan Tahun Baharu Cina sebelum-sebelum ini, skin Warrior Champion kali ini juga semestinya harus dimiliki oleh para pemain yang gemar mengumpulkan skin-skin hero.
Selain itu, Rabbit Lantern yang ada dalam video di atas juga akan dilancarkan ke dalam game dalam bentuk halangan-halangan, serta dekorasi arca dengan elemen Wizard dan Rabbit, patung Magic Show juga akan ditambah.

Kesemua skin hero, pemandangan perkampungan dan dekorasi yang disebut di atas akan dilancarkan dalam game sempena perayaan Tahun Baharu Cina, yang mana para pemain boleh sama ada beli secara terus atau dapatkannya melalui tugasan cabaran.
Oleh itu, kalau korang peminat setia Clash of Clans, jangan lepaskan peluang keemasan ini!
Sebagai sebuah game mobile yang sudah menempa nama lebih daripada 10 tahun, Clash of Clans sentiasa mengekalkan tahap populariti yang begitu tinggi di seluruh dunia. Kecemerlangan ini berjaya dicapai dengan dua resipi penting – iaitu gameplay yang mantap dan langkah pembangun yang sentiasa membawakan kandungan baharu secara konsisten.
Tahun Baharu Cina juga merupakan salah satu perayaan yang cukup penting di Malaysia, maka Clash of Clans berhasrat untuk memperkenalkan kandungan baharu untuk sambutan Tahun Baharu Cina dalam game serta mempromosikan kandungan ini kepada para pemain di negara-negara dan rantau lain di seluruh dunia, membawakan lebih banyak ganjaran bermakna bertemakan Tahun Baharu Cina kepada para pemain.


FIFA 17 Akan Disokong Dengan PS4 Pro, PES 2017 Belum Ada Kepastian

FIFA 17 dan PES 2017 – adakah dua game bola sepak bagi musim terbaru ini akan boleh dimainkan pada PS4 Pro yang baru diumumkan semalam?

Seperti yang telah kami laporkan, FIFA 17 akan disokong pada konsol terbaru versi naik taraf daripada Sony, PS4 Pro (klik sini untuk senarai penuh game PS4 Pro). Walaubagaimanapun, adakah pesaing utamanya, PES 2017 turut akan mendapat sokongan ini?

Seorang peminat di Twitter telah menanyakan perkara ini kepada Pengurus Produk & Jenama Global PES, Adam Bhatti. Beliau menjawab, “(Kami) telah ditanya banyak kali mengenai perkara ini. Kami sentiasa tertarik dalam menyokong teknologi baru yang mengujakan ini. Namun, tiada pengesahan (sokongan PS4 Pro untuk PES 2017) buat masa ini.”

Been asked a few times – we're always interested in supporting exciting new tech.Nothing to confirm right now though https://t.co/YeESfxuPIR
— Adam Bhatti (@Adam_Bhatti) September 8, 2016

PES 2017 akan dilancarkan pada 13 September 2016 di PC, PS4, PS3, Xbox One dan Xbox 360.
FIFA 17 pula akan dilancarkan di PS4, PS3, Xbox One, Xbox 360 dan PC pada 29 September 2016.


Microsoft Berkata Xbox One X Sudah Mempunyai Bilangan Game Yang Mencukupi Dan Tidak Akan Ditahan Oleh Xbox One S

Pengarah kanan pemasaran Xbox, Albert Penello telah ditemubual oleh Gamespot untuk mendapat pandangannya tentang konsol terbaru Microsoft, Xbox One X.

Penello mengaku bahawa beliau tidak pasti sama ada kita akan bergerak ke arah peningkatan konsol yang lebih pantas dan percubaan untuk memaparkan tanggapan bahawa tidak terdapat banyak game eksklusif yang boleh dimainkan di Xbox. Malah, eksekutif Microsoft juga berkata beliau tidak mempunyai keutamaan sama ada gamer akan memilih Xbox One S dari Xbox One X dan mendakwa bahawa X tidak akan ditahan oleh S.
Apabila ditanya adakah beliau membayangkan peningkatan kemajuan konsol yang bergerak pantas di mana pengguna akan mendapat naik taraf pertengahan yang dikeluarkan setiap tiga hingga empat tahun untuk menambah kuasa pada konsol, yang mana ia agak berlawanan dengan kitaran perubahan konsol yang berlaku lima hingga tujuh tahun.
Penello membalas dengan mengatakan yang ia bergantung kepada pengguna. Microsoft mendapat maklum balas yang positif terhadap keserasian antara setiap konsol dan juga jumlah besar game yang dipertingkatkan yang boleh didapati. Idea baru telah diperkenalkan seperti naik taraf pertengahan kitaran prestasi. Beliau berfikir bahawa pengguna masa kini sudah terbiasa kepada prestasi tinggi yang lebih kerap dalam peranti mereka dan lebih fokus kepada keserasian game serta pilihan game yang konsisten. Sesuatu yang Xbox sedang giat jalankan.
Albert Penello, Pengarah kanan pemasaran Xbox
Microsoft mengatakan Xbox One X ialah sebahagian dari konsol generasi kelapan. Namun, ada pengguna yang menantikan konsol “generasi kesembilan” dari Microsoft. Penello mengatakan, “kami bukan melancarkan konsol generasi seterusnya. Kami melancarkan Xbox One X.” Microsoft akan lebih fokus kepada ekosistem Xbox One. Mereka komited terhadap keserasian game dan memastikan pilihan game serta aksesori akan terus berfungsi dengan baik untuk pengguna. Mereka tidak akan lakukan eksklusif untuk Xbox One X dan mereka akan menyokongnya untuk jangka masa yang lama.
Soalan seterusnya yang diajukan kepada beliau adalah berkaitan dengan persepsi di luar sana yang mengatakan naik taraf pertengahan itu tidak memberikan anjakan paradigma, tidak sama seperti semasa perubahan dari Xbox 360 ke Xbox One. Mendakwa bahawa orang ramai tidak melihat Xbox One X sebagai wakil bagi sebuah lompatan perkakasan yang tinggi jika dibandingkan dengan perkakasan lama yang segar.
Beliau menjawab dengan mengatakan yang ia adalah satu lompatan prestasi yang besar. Xbox One X lebih berkuasa dari Xbox One. Lebih banyak kapasiti memori dan ia merupakan lompatan teknologi yang besar bagi keluarga Xbox. Penello merasakan ianya adalah satu pencapaian apabila mereka fokus dalam membawakan sesuatu yang bagus kepada peminat. Beliau berkata teknologi berubah setiap masa dan oleh sebab itu mereka membawakan kembali game Xbox asal dan Xbox 360 kerana mereka merasakan itu adalah bukti yang mereka cuba pelihara dalam pilihan game pengguna dan pelaburan yang mereka sudah lakukan dalam Xbox.

Apabila ditanya tentang sokongan VR untuk Xbox One X yang mana dahulunya Microsoft pernah mengatakan yang ia akan menyokong VR. Penello membalas mengatakan bahawa sekarang mereka fokus ke arah melancarkan konsol baru. Mereka akan bercakap mengenai VR apabila mereka ada sesuatu yang hendak diumumkan untuk VR. Dari sudut perspektif Microsoft, mereka banyak melabur dalam VR dan AR serta telah mengumumkan bahawa mereka sudah mendapat tajuk pihak pertama yang sedang dijalankan. VR masih lagi sesuatu yang penting buat mereka. Namun dari sudut perspektif Xbox, mereka hanya mahu fokus kepada Xbox One X.
Penello menjawab soalan seterusnya mengenai kebimbangan syarikat itu apabila program Xbox Play Anywhere membenarkan pengguna PC membeli dan memuat turun game Xbox ke PC.
Beliau menjawab yang syarikat itu tidak merasa bimbang. Penello menyambung lagi mengatakan jika dahulu gamer hanya bermain pada satu peranti sahaja seperti konsol atau PC. Tapi kini mereka boleh bermain lebih dari satu peranti. Pengguna mahu merasa pengalaman kedua-duanya, mereka mahukan kawalan. Ia memberikan nilai yang lebih kepada pengguna yang memiliki kedua-dua sistem.

Penello membalas soalan mengenai pihak Microsoft yang dikatakan oleh orang ramai tidak mampu memberikan game eksklusif dengan mengatakan terdapat banyak tajuk yang boleh dimainkan seperti Cuphead, PUBG dan Forza 7. Beliau lebih melihat ke arah seperti Game Pass, Play Anywhere, game keserasian untuk Xbox asal dan 360 yang akan mendapat peningkatan. Terdapat lebih tiga belas ribu game yang ada di Xbox One dan lebih dua ratus eksklusif untuk dimainkan.
Menjawab mengenai soalan kebebasan developer untuk menggunakan kuasa yang ada pada Xbox One X. Penello menjawab bahawa terdapat banyak perubahan dalam pembinaan game dari segi enjin, grafik dan perinciannya. Ada di antara mereka yang tidak mahukan ciri-ciri itu di Xbox One. Tetapi jika mereka mahukan ciri-ciri yang lebih tinggi dan mendalam, ia ada pada Xbox One X.
Terdapat tiga perkara di mana pihak Xbox jejaki untuk para pelanggan. 4K, Xbox One X enhanced dan HDR. Kesemua sumber itu boleh didapati dalam Xbox Store atau Microsoft Store. Xbox One X enhanced menyokong X dan S. Jika pengguna memilih untuk menggunakan Xbox One X, laman web Xbox.com/enhanced di mana mereka dapat membantu pengguna untuk mencari game yang telah dipertingkatkan.

Penello juga mengatakan tidak terdapat sebarang wang insentif selain membina semula sistem. Mereka mencipta dev kit di Xbox One X supaya senang untuk para developer membawakan kandungan PC ke enjin Xbox. Malah, beliau berkata setiap spesifikasi yang ada dalam konsol itu dibina untuk membawa ciri-ciri seperti resolusi 4K dan HDR. Terdapat lebih 160 tajuk yang telah dipertingkatkan. Pengguna akan mempunyai dalam lingkungan 50 hingga 70 tajuk dalam dua minggu pertama.
Beliau menyatakan ketidakbimbangan jika kadar peratusan game yang dipertingkatan adalah sikit kerana jumlah 160 tajuk baginya adalah banyak dan kesemua penerbit besar sudah mengumumkan tajuk-tajuk yang dipertingkatan untuk Xbox One X.
Beliau mengatakan Xbox One X mempunyai keserasian 100 peratus apabila soalan mengenai pengguna yang merasakan prestasi Xbox One X mungkin ditahan oleh konsol asal. Penello mengatakan tidak kira sama ada di PC, Xbox One X atau PS4 Pro, game sudah dibina dengan prestasi yang meluas kerana enjin game pada hari ini sangat berskala besar. Jadi tiada perbezaan. Apabila developer mencipta game untuk Xbox One S, versi Xbox One X juga akan ada. Tidak akan ada eksklusif hanya untuk Xbox One X, ia akan hadir untuk kesemua keluarga Xbox.
Penello mengakhiri sesi temu bual itu dengan mengatakan rasa bangganya terhadap perincian yang mendalam dari segi perkakasan dan cara mereka membinanya untuk menghasilkan Xbox One X. Beliau mengatakan pihak Xbox tidak memaksa sesiapa pun untuk membeli Xbox One X. Mereka akan menyokong kedua-dua Xbox One X dan Xbox One S.


Trailer Ke-5 Monster Hunter Stories Dikongsi Dari TGS 2016!

Trailer terbaru dari siri yang cukup hebat di platform Nintendo 3DS!

Nampaknya populariti Monster Hunter tidak akan luput dalam masa terdekat dengan keluarnya Monster Hunter Stories, khas untuk Nintendo 3DS. RPG dari Capcom ini mempunyai kerjasama dengan Kumamoto Project dan akan mengetengahkan raksasa bernama Kuma Ashira.
Monster Hunter Stories bakal diterbitkan di Jepun pada 8 Oktober ini.


Spin-Off League of Legends, Hextech Mayhem Dilancarkan Eksklusif Ke Netflix Games Untuk Versi Mobile

Netflix telah melancarkan dua game baharu dalam bahagian Games mereka, iaitu Hextech Mayhem dan Dungeon Dwarves.
Hextech Mayhem merupakan game spin-off kepada francais League of Legends, yang mana sebelum ini hanya dilancarkan untuk PC dan Nintendo Switch. Untuk versi mobile, ia hanya boleh didapati secara eksklusif dalam Netflix Games.
Hextech Mayhem adalah rhythm-platform game di mana pemain perlu menekan butang-butang tertentu pada masa yang tepat mengikut rentak irama muzik yang didendangkan. Korang boleh baca review kami untuk game ini di sini.
Untuk bermain dua game baharu ini, serta banyak lagi game mobile lain, korang boleh buka aplikasi Netflix dan klik tab Games. Ia akan membawa korang ke Google Play atau App Store untuk muat-turun game tersebut dari situ.
Buat masa ini, Netflix hanya membawakan game-game mobile sahaja. Tentunya, korang memerlukan langganan Netflix untuk bermainnya (tiada caj tambahan kepada pelanggan sedia ada).


Sokongan Mouse/Keyboard Sememangnya Akan Hadir Ke Xbox One, Microsoft Jelaskan Bagaimana Ia Akan Berfungsi

Garisan yang memisahkan antara Xbox One dan Windows PC nampaknya menjadi semakin pudar kerana Microsoft merancang untuk membawakan sokongan penuh mouse dan keyboard kepada konsol itu tidak lama lagi.

Mouse and Keyboard are still coming… pic.twitter.com/jbzcQvAsyS
— Xbox E3 Fans 🎮 (@XboxE3Fans) September 2, 2017
Semasa berada di PAX West pada hujung minggu ini, Pengarah Xbox, Mike Ybarra ditanya dalam sesi temu bual mengenai ciri tersebut oleh seorang hadirin di hadapan orang ramai. Beliau tidak menjawab dengan lebih spesifik, tapi beliau menekankan tentang bagaimana developer ingin melaksanakan ciri tersebut.
Ini adalah respon balas Mike Ybarra terhadap soalan mengenai sokongan mouse dan keyboard:

“Sokongan mouse dan keyboard sememangnya akan hadir. Kami perlu bijak dalam bagaimana kami mahu melakukannya. Kami tinggalkan banyak pilihan untuk developer.
Jadi ramai orang mengatakan kepada saya dalam Twitter dan berkata “Kamu tak boleh lakukan ini kerana ia tidak adil”, dan kami faham mengenai itu. Kami menggerakkan dua platform, platform Xbox dan platform Windows.
Jadi, apabila kami membawa masuk mouse dan keyboard, kami akan melatih developer dan berkata: “Lihat, kamu perlu fikirkan tentang multiplayer kamu.” Jika kamu mempunyai mode permainan kompetitif, gamers mungkin akan membuat pilihan dengan mengatakan “Saya hanya akan bermain dengan orang menggunakan keyboard dan mouse.” “Saya hanya akan bermain dengan orang yang menggunakan controller.” atau “saya akan bermain kedua-duanya.”
Jadi kamu akan lihat video game pertama kami yang akan menyokong ciri ini tidak lama lagi. Saya tidak boleh umumkan bilakah ia akan keluar. Kemudian, berdasarkan kepada minat oleh developer. Mereka perlu memilih sama ada ingin meneruskan sokongan mouse dan keyboard atau tidak.

Windows Central pula menegaskan bahawa beta Minecraft “better together” sudah pun menyokong kawalan mouse dan keyboard. Terima kasih kepada API Universal Windows Platform yang membolehkan ia berfungsi untuk semua peranti Windows 10.
Ia kekal dilihat akan menjadi contoh kepada video games lain mengikut jejak langkahnya, tapi developer perlu berhati-hati dalam membenarkan pemain memilih sama ada mereka mahu atau tidak untuk menggunakan untuk bermain secara online dengan pemain yang menggunakan mouse dan keyboard (yang mana lebih tangkas berbanding controller, terutamanya bagi game menembak). Ia sepatutnya menjadi ciri yang bagus.


Paragon: Beta Percuma Pada 26-30 Mei, Jom Daftar Sekarang!

Medan pertarungan Agora akan dibuka lagi dalam Paragon Free Weekend akan datang!

Semua pemain yang telah mendaftar sebelum 25 Mei akan berpeluang untuk bermain Paragon pada 26 hingga 30 Mei 2016.
Anda boleh mendaftar di Paragon.com
JomBaca: Paragon: Jom Layan 4 Watak Beraksi!


Microsoft Sahkan Yang Mereka Masih Bercakap Dengan Sony Untuk Fungsi Cross-Play

Fungsi cross-play antara platform PlayStation dan Xbox mungkin adalah satu impian yang sangat, sangat sukar untuk dicapai. Namun, ia tidak menghalang pihak Microsoft untuk berusaha untuk mengecapinya.

Ketua Pemasaran Xbox, Aaron Greenberg telah bercakap sedikit kepada Gamereactor di Gamescom 2017 yang berlangsung di Cologne, Jerman tentang fungsi cross-play ini.
Gamereactor telah menanyakan kepada Greenberg, apakah Microsoft telah berbincang dengan lebih lanjut dengan Sony selepas keengganan mereka ikut serta dalam cross-play Minecraft, ini jawab beliau:
“Semestinya ya. Kami sedang bercakap dengan Sony (tentang crossplay), kami ingin bekerjasama dengan mereka dalam Minecraft dan pastinya kita mahu mereka menjadi sebahagian daripada itu, satu komuniti, untuk satukan gamers. Jadi, kami sekarang sedang bercakap dengan mereka dan kami berharap mereka akan memberi sokongan kepada ini.”
Jawapan Greenberg ini mungkin hanyalah secara ringkas, namun ia mendedahkan kepada kita bahawa pihak Microsoft masih lagi mencuba untuk merealisasikan hasrat ini di sebalik sikap Sony yang boleh dikatakan agak “degil”.

Apa pula pendapat korang? Adakah Microsoft patut meneruskan lagi usaha mereka ini, atau biarkan sahaja Sony dalam dunianya sendiri? Kalau impian ini menjadi kenyataan, apakah game yang korang ingin lihat menjadi cross-play pertama antara dua gergasi platform gaming ini?


Pelakon Guardians of the Galaxy, Chris Pratt Promosi Fortnite Di Korea!

Makin menjadi-jadi Fortnite ni!

Selepas kejayaan crossover Fortnite x Avengers: Infinity War bersama Marvel Studios yang menarik 8.3 juta pemain pada masa yang sama – Epic Games telah melancarkan kempen promosi terbaru mereka.

Epic Games telah menjadikan Chris Pratt, pelakon yang memainkan watak Starlord di dalam francais Guardians of the Galaxy – sebagai duta Fortnite di Korea Selatan. Epic Games memilih beliau kerana Chris Pratt sangatlah popular di Korea Selatan.
Sumber: InvenGlobal


Horizon Forbidden West: Boleh Beli or Boleh Blah!?

Imbas semula ke tahun 2017, Horizon Zero Dawn telah dilancarkan tanpa sebarang harapan yang tinggi, namun penerimaan game tersebut selepas pelancaran telah membuatkan Horizon Zero Dawn antara game eksklusif dari PlayStation yang menemui kejayaan.
Setelah penantian lima tahun selepas pelancaran Horizon Zero Dawn, kini sekuel yang dinantikan oleh peminat siri Horizon iaitu Horizon Forbidden West bakal dilancarkan di kedua konsol PS4 dan PS5 pada 18 Februari 2022.
Dibangunkan oleh Guerrilla Games, siri Horizon Forbidden West kali ini dikatakan antara game yang paling dinantikan pada tahun 2022 dan berdasarkan daripada siri teaser yang ditunjukkan dari pihak Sony, studio Guerrilla Games nampak mengambil langkah yang serius dalam mengembangkan sekuel siri Horizon ini. Adakah Horizon Forbidden West mampu mengikut kejayaan game pertama? Ayuh kita terus ke review.
Kali ini apa pulak Aloy?

Horizon Forbidden West menyambung semula penceritaan Horizon Zero Dawn setelah HADES ditewaskan oleh Aloy. Aloy kini meneruskan pengembaraan beliau ke wilayah Forbidden West untuk mencari jawapan atas penyakit dan wabak yang menyerang dan membunuh segala jenis makhluk muka bumi secara tiba-tiba selepas HADES berjaya ditewaskan.
Kini Aloy tidak berseorangan, malah ditemani oleh rakan-rakan seperjuangan beliau untuk membantunya menyelamatkan dunia. Aloy menerokai kawasan baharu di Forbidden West yang dihuni dan dijaga secara ketat oleh puak Tenakht yang lebih agresif.
Walaupun persekitaran di Forbidden West tidak banyak berbeza dengan persekitaran wilayah dalam game pertama Zero Dawn, namun wilayah Forbidden West hadir dengan persekitaran pantai tropika yang cantik seperti sedang berada di Hawaii.
Seperti game pertama Zero Dawn, Horizon Forbidden West padat dengan pelbagai quest dan aktiviti-aktiviti. Jika anda ingin mengikuti susur penceritaan utama, maka anda hanya perlu menyelesaikan dan mengikut segala misi di Main Quest. Jika anda mempunyai banyak masa untuk meneroka dunia Forbidden West maka anda boleh mengikuti aktiviti lain yang ditawarkan seperti Side Quest, Errands, Cauldron dan lain-lain.
Mari kita bercakap tentang grafik

Seperti yang sedia maklum, selain PS4, Horizon Forbidden West juga bakal dilancarkan untuk PS5 dan memanfaatkan sepenuhnya semua fungsi yang ada pada konsol tersebut.
Penulis boleh katakan grafik pada siri kali ini sangat memukau dan betul-betul menggunakan sepenuhnya fungsi dan teknologi next-gen yang ada pada konsol PS5. Jika dibandingkan dengan game pertama yang dilancarkan khas untuk konsol PS4, Horizon Forbidden West menawarkan model karakter yang lebih terperinci dan reaksi muka yang lebih baik.
Penambahbaikan ini memang bukanlah sesuatu yang mengejutkan jika mengambil kira teknologi next-gen yang lebih baik, namun grafik yang cantik merupakan salah satu nadi sebuah game yang bagus dan Horizon Forbidden West berjaya membuktikan pandangan tersebut.
Sekuel Horizon kali ini hadir dengan dua mode grafik iaitu Performance dan Resolution. Mode Resolution menawarkan gameplay dalam resolusi 4K dan 30fps manakala mode Performance pula memfokuskan permainan untuk mencapai 60fps namun dalam resolusi yang rendah sedikit. Bermain game ini dalam mode Resolution di TV 4K bersaiz 40 inci sudah cukup untuk membuat penulis terpukau dengan persembahan grafik yang sangat cantik walaupun dalam framerate 30fps.
Lain daripada itu, kelebihan next-gen lain seperti SSD yang lebih laju sangat membantu untuk melancarkan perjalanan game. Walaupun masih terdapat loading screen, namun segalanya dimuat dengan pantas untuk game yang boleh dikatakan padat dan berat ini.

Namun penulis beberapa kali berhadapan dengan mungkin boleh dikatakan bug di mana kadangkala skrin beberapa menjadi hitam secara tiba-tiba untuk satu saat dan selepas itu pulih semula ke permainan.
Pernah juga sekali berlaku di mana tekstur persekitaran tidak dimuat sepenuhnya untuk beberapa saat semasa bermain, tidak pasti memang bug dalam game ataupun PS5 penulis yang bermasalah. Walau bagaimanapun bug-bug ini tidak mengganggu permainan dan sangat minor. Diharap isu ini dapat diambil cakna pihak Guerrilla Games untuk diperbaiki kelak sebelum pelancaran.
Mengekalkan dan menambahbaik
Seperti mana gameplay yang lama, begitu jugalah gameplay yang baharu namun dengan penambahbaikan yang sangat ketara. Sekuel Horizon Forbidden West tidak langsung mengubah identiti siri game ini dengan gameplay yang baharu bahkan ia telah diberikan beberapa penambahbaikan yang sangat membantu dalam penerokaan sekuel kali ini.

Pertempuran melee merupakan salah satu elemen yang telah dinaik taraf dan dengan naik taraf tersebut kini anda dapat membuat gerakan combo melee apabila melawan musuh. Combo-combo ini sangat membantu dalam menewaskan musuh terutama musuh manusia yang pada kali ini rata-rata memakai perisai yang sangat sukar untuk diutuhkan.
Pada waktu yang sama, pemain akan mempunyai akses kepada beberapa gerakan berkuasa yang boleh digunakan untuk mengalahkan musuh dengan cepat, walaupun mereka perlu mengecasnya terlebih dahulu, salah satunya ialah Valor Surges. Serangan khas boleh digunakan apabila anda berjaya menewaskan musuh, mengecas bar ungu dalam paparan kepala permainan.
Pertempuran melee seperti ini sudah tentu akan memberi kepuasan dan keterujaan kepada pemain. Penulis juga merasakan bahawa sekuel kali ini menawarkan lebih banyak pertempuran melee sepanjang menjalankan quest mission dan juga mode baharu iaitu Melee Pit yang penulis akan ulas lebih lanjut mengenainya kemudian.

Selain itu, kini Aloy telah dilengkapi dengan Shieldwing yang sangat membantu apabila terjun atau lompat di kawasan yang tinggi. Dengan menekan lama butang square di controller anda selepas melakukan loncatan, anda dapat mengaktifkan parachute secara automatik dan mengawal di mana anda akan mendarat. Ianya tidak tumpah seperti anda bermain Fortnite apabila turun dari Battle Bus, fungsi yang sangat menarik dan cukup membantu.

Jika sebelum ini kebolehan berenang Aloy hanya terhad di dasar sahaja, dalam Forbidden West ini kebolehan berenang telah diberi naik taraf dan kini Aloy berkeupayaan untuk menyelam ke dasar laut atau tasik. Dengan adanya kebolehan ini, kini Aloy mampu untuk bukan sahaja meneroka dunia dasar laut malah beliau berupaya untuk bertempur dengan machine sambil berenang.
Memanjat merupakan salah satu elemen penting di dalam siri Horizon ini namun fungsi memanjat ini hanya tertakluk kepada keadaan sesuatu permukaan. Ketika bermain Horizon Zero Dawn, fungsi memanjat ini hanya terhad kepada permukaan yang jelas boleh dipanjat dan ianya agak rumit apabila anda kena mencari sendiri permukaan tersebut.
Oleh hal yang demikian, fungsi tersebut telah ditambah baik dalam Horizon Forbiddon West ini dan kini aktiviti memanjat menjadi lebih bebas kerana hampir setiap permukaan yang curam boleh dipanjat oleh pemain.
Bahkan anda boleh menggunakan Focus untuk mengesan permukaan yang boleh dipanjat, permukaan yang boleh dipanjat tersebut akan ditonjolkan dalam warna neon kuning.
Tambahan pula, Guerrilla GameS juga memperkenalkan gajet yang bernama Pullcaster di mana ia boleh digunakan untuk sebagai penyangkuk yang boleh dicampak untuk mencapai tempat yang lebih tinggi, bertindak sebagai grappling hook. Lebih kurang seperti kebolehan Pathfinder dalam Apex Legend.

Lebih banyak machine, lebih banyak cabaran
Apalah Horizon kalau tiada machine-machine yang berkeliaran di setiap pelusuk persekitaran. Siri kali ini membawa semula beberapa buah machine dari Zero Dawn di samping memperkenalkan lebih banyak machine baharu yang penulis berpendapat lebih sukar untuk dikalahkan.
Machine-machine baharu juga nampak lebih menarik dan lebih banyak machine bersaiz besar yang ganas. Kita dapat lihat daripada teaser sebelum ini di mana Aloy menentang machine yang merupai seekor gajah iaitu Tremortusk serta machine ular tedung yang rakus dengan asid iaitu Slitherfang. Machine kali ini bergerak dengan lebih pantas dan agresif dan pemain harus lebih pantas bertindak dan berfikir dengan bijak cara untuk mengalahkan machine-machine ini.

Tidak semua machine perlu dikalahkan, malah seperti sebelum ini anda juga boleh menjinakkan machine-machine ini dengan fungsi override. Namun untuk mengaktifkan fungsi override machine ini, anda perlu terlebih dahulu meneroka setiap Cauldron untuk unlock fungsi override machine ini.
Namun dalam sequel kali ini tidak menjanjikan semua machine dapat dinyahkuncikan dengan fungsi override secara serta merta setelah selesai misi di Cauldron. Ada sesetengah machine yang akan dilabel sebagai Partially Unlocked dan anda perlu mencari beberapa bahagian dari machine lain untuk nyakuncikan sepenuhnya machine-machine ini.

Lain daripada itu, fungsi mount juga masih ada dan kali ini anda mempunyai lebih banyak pilihan machine untuk ditunggang. Lebih menarik lagi pada sekuel kali ini anda bukan sahaja dapat menunggang machine di darat malahan anda juga dapat menunggang machine yang terbang seperti Sunwing. Ini membolehkan anda terbang menyusuri langit dan bergerak dengan lebih bebas serta mengelak dari anasir machine darat yang lebih ganas. Tunggang machine tidak mengapa, jangan tunggang agama.
Senjata dan naik taraf
Horizon Forbidden West menawarkan pelbagai senjata yang boleh digunakan untuk menumpaskan berpuluh-puluh mesin berbeza yang merayau dunia terbuka.
Sama ada dengan busur tradisional, atau senjata yang lebih mudah meletup seperti anduh, terdapat banyak pilihan untuk anda bersiap sedia melawan machine atau musuh.
Kebanyakan senjata sudah terdapat dalam game pertama sebelum ini seperti Spear, Hunter Bow, Ropecaster dan lain-lain. Pembaharuan senjata yang paling ketara ialah pengenalan senjata Spike Thrower dan juga Smoke Bomb. Spike Thrower bertindak seperti rejaman lembing yang meletup apabila mengenai sasaran manakala Smoke Bomb pula digunakan untuk memperdaya dan melarikan diri daripada musuh apabila dicampak ke tanah.
Selain senjata, elemen ammunition baharu juga diperkenalkan iaitu adhesive yang bertindak seperti gam yang melekit dan menyebabkan pergerakan musuh terbantut, acid yang mampu memberikan serangan berasid dan juga plasma.

Ketiadaan fungsi untuk menaik taraf senjata dalam Horizon Zero Dawn telah membuka mata Guerrilla Games untuk menambah fungsi untuk anda menaik taraf semua senjata yang ada dengan memperkenalkan kawasan Workbench.
Workbench merupakan salah satu fungsi baharu yang membolehkan anda menaik taraf senjata, outfit dan pouch untuk menjadi lebih baik. Setiap naik taraf memerlukan beberapa bahan atau bahagian machine yang anda perlu cari bagi membenarkan anda menaik taraf senjata atau outfit yang anda inginkan.
Dengan adanya fungsi baharu ini, senjata yang berada di dalam kelas uncommon juga boleh dinaik taraf untuk menjadi satu senjata yang memberi damage yang banyak dan lebih berguna. Seterusnya, kini anda tidak perlu risau apabila pouch anda penuh ketika mengutip bahan atau machine part. Hal ini kerana dengan adanya fungsi Stash, segala lebihan kutipan akan dimasukkan secara auto ke dalam Stash. Anda boleh mengakses Stash ini di mana-mana settlement.
Variasi aktiviti sampingan yang menarik
Di dunia Forbidden West, anda bukan sahaja meneroka Main Quest dan Side Quest sahaja, malahan terdapat banyak aktiviti lain yang ditawarkan dalam sekuel ini.
Salah satunya ialah permainan Machine Strike yang persis permainan catur di dunia nyata. Apa yang membezakan permainan ini dengan catur biasa ialah buah catur yang ditukarkan kepada machine-machine di dunia Horizon Forbidden West. Jika catur biasa mempunyai buah catur seperti bidak, raja atau kuda, di sudut permainan Machine Strike pula ianya ditukarkan kepada ukiran machine seperti Burrower, Ravenger atau Thunderjaw. Cara permainan juga lebih kurang sama seperti catur di mana machine-machine tersebut mempunyai langkah yang terhad dan serangan tersendiri.

Selain Machine Strike, anda juga boleh menguji kehebatan melee anda di Melee Pit di mana anda akan disajikan dengan cabaran di setiap Melee Pit yang berbeza. Anda juga disarankan untuk menambah point skill tree untuk membolehkan anda menyahut cabaran yang disediakan di setiap Melee Pit. Di melee pit juga anda boleh membuat latihan melee dan belajar skill-skill serangan baharu.
Gauntlet Run juga merupakan salah satu aktiviti baharu yang diperkenalkan dalam Horizon Forbidden West. Aktiviti menarik dan mencabar ini membolehkan anda untuk berlumba menaiki machine Charger bersama AI yang lain sehingga ke garisan penamat. Apa yang menarik anda bukan sahaja berlumba, malah anda boleh sabotaj pencabar-pencabar anda sama ada dengan memanah mereka atau membuat serangan melee sambil menunggang machine Charger. Ini terasa seperti bermain Mario Kart tetapi yang berbezanya ialah anda menunggang Charger. Sangat menarik, lebih menarik jika mode ini dapat diperkenalkan sebagai mode Multiplayer.

Jika anda merasakan pertempuran bersama machine di lapangan terlalu mudah bagi anda, maka anda boleh cuba mengalahkan machine-machine ganas di gelanggang Arena. Arena merupakan aktiviti menumbangkan dan mengalahkan machine di dalam gelanggang — macam Gladiator, siap ada tempat duduk penonton, dan penuh teriakan dan sorakan mereka.
Anda harus melepasi tahap demi tahap dan setiap tahap tersebut anda akan bertempur dengan machine yang berbeza, semakin tinggi tahap anda hadapi, semakin mencabar machine yang anda akan bertemu. Walaupun agak sukar namun pulangan bagi setiap tahap yang anda lepasi sangat berbaloi.
Sementara itu, aktiviti seperti Hunting Ground dan Rebel Camp juga kembali untuk memenuhi masa anda ketika menerokai dunia Forbidden West. Variasi aktiviti ini sedikit sebanyak membantu anda dalam mengumpul skills point dan pada masa yang sama meningkatkan skill Aloy dalam menghadapi misi-misi yang mendatang.
Keputusan: BOLEH BELI or BOLEH BLAH!?

Intihanya, terlalu banyak yang berlaku dalam game ini yang membuatkan penulis mahu menulis lebih banyak liputan mengenainya namun jumlah aksara tidak cukup untuk meluahkan segala pengalaman bermain game ini secara sebenar.
Penulis boleh katakan Horizon Forbidden West merupakan game yang wajib dibeli bukan setakat peminat siri Horizon sahaja, malahan mereka yang mempunyai PS4 dan PS5 juga digalakkan untuk mencuba.
Horizon Forbidden West bukan sahaja menawarkan persembahan grafik yang memukau malahan terlalu banyak penambahbaikan dan naik taraf disumbatkan dalam sekuel kali ini yang membuatkan game ini menjadi lebih baik berbanding game pertamanya.
Kata-kata tidak dapat menggambarkan situasi sebenar, anda perlu cuba sendiri game ini jika berkemampuan. Horizon Forbidden West sudah berada dalam kelasnya tersendiri dan adakah mungkin antara calon game terbaik untuk tahun ini?
Jadi boleh beli atau boleh blah? Peminat setia sudah tentu akan membeli game ini tidak kira berapa harganya. Game ini boleh beli jika anda sedang mencari open-world game yang anda akan luang banyak masa bermainnya. Jika anda seorang Alpha Male dan tidak meminati karakter wanita sebagai peneraju utama sesebuah game maka game ini boleh blah untuk anda.
+ Grafik dan persekitaran yang memukau+ Penambahbaikan dari segi gameplay yang sangat membantu+ Pertempuran melee yang lebih memuaskan+ Machine lagi banyak dan besar+ Aktiviti sampingan yang banyak dan menarik+ Boleh upgrade weapon dan outfit+ Boleh mount machine terbang+ Boleh buka Wingshield dan melayang seperti parachute+ Boleh menyelam+ Boleh apa lagi eh
– Sedikit bug untuk pelancaran awal


Rise of the Tomb Raider: Jom Tonton 8 Minit Gameplay Terbaru Co-Op Di PS4

Jom saksikan apakah yang anda boleh lakukan bersama rakan anda dalam mode terbaru Co-Op ini!

Dalam edisi Rise of the Tomb Raider: 20 Year Celebration yang bakal tiba ke PlayStation 4 pada 11 Oktober nanti, antara content terbaru yang akan ditampilkan adalah mode Co-Op dengan jumlah pemain 2 orang.
Gamespot telah mengeluarkan gameplay terbaru berdurasi 8 minit yang memaparkan versi paling baru untuk mode ini. Jom layan:

Pada bulan lalu, IGN turut memperlihatkan gameplay Co-Op dalam versi pre-beta. Anda boleh tonton gameplay berdurasi 22 minit itu di bawah:

Rise of the Tomb Raider: 20 Year Celebration akan dilancarkan pada 11 Oktober 2016 di PS4.
JomBaca: Jom Tonton Gameplay Rise of the Tomb Raider Versi PS4 Dalam Trailer Terbaru!


Uncharted 4: Game Mode Terbaru, Plunder Diperkenalkan Untuk Multiplayer!

Naughty Dog telah mengumumkan game mode terbaru untuk Uncharted 4 Multiplayer.

Dalam satu post yang dikeluarkan di PlayStation Blog, Lead Game Designer, Robert Cogburn telah memperkenalkan sebuah game mode terbaru untuk Multiplayer, iaitu Plunder.
Sekiranya anda biasa bermain Multiplayer di Uncharted 2 dan Uncharted 3, game mode ini bukanlah sesuatu yang baru. Ia adalah game mode klasik yang dibawa semula ke Uncharted 4.

Bagi anda yang pertama kali melihatnya, ia adalah seperti game mode Capture The Flag yang terdapat dalam game-game lain. Namun, ia telah diubah dan disesuaikan dalam dunia dan citarasa Uncharted itu sendiri.
Jika Capture The Flag memerlukan anda untuk membawa bendera ke kubu masing-masing, game mode Plunder ini memerlukan pemain untuk membawa harta karun ke dalam kotak.
Naughty Dog telah memberikan sedikit gameplay untuk game mode Plunder ini. Jom layan:

Game mode terbaru ini boleh dimainkan umum di PAX East, sebuah acara yang sedang berlangsung di Boston, Amerika Syarikat.
Selepas ditunda sebanyak tiga kali, tarikh pelancaran Uncharted 4: A Thief’s End adalah pada 10 Mei 2016, eksklusif untuk PlayStation 4.
JomBaca: Uncharted 4: Acara Pelancaran Pada 9 Mei Ini – Banyak Hadiah Untuk Dimenangi!


KBS Anjurkan Kejohanan PUBG Mobile Dan Mobile Legends Sempena PKP, Main Di Rumah Masing-Masing

Dalam situasi Perintah Kawalan Pergerakan, pelbagai pihak memainkan peranan masing-masing dalam memastikan masyarakat umum terus kekal tabah duduk di rumah dalam usaha kita mendatarkan lekuk kes COVID-19.
Terbaharu, Kementerian Belia dan Sukan (KBS) dengan kerjasama Persatuan Esukan Malaysia (ESM) telah mengumumkan penganjuran kejohanan secara online untuk dua game, iaitu PUBG Mobile dan Mobile Legends.
Kejohanan Peringkat Negeri akan dilangsungkan terlebih dulu, iaitu pada 9 dan 10 April ini. Kemudian, pada 12 dan 13 April, Kejohanan Peringkat Kebangsaaan pula akan diadakan, yang mana dua pasukan terbaik dari setiap negeri akan layak ke Kejohanan Peringkat Kebangsaan.
Walaupun hanya dua pasukan terbaik dari Kejohanan Peringkat Negeri yang akan layak ke Kejohanan Peringkat Kebangsaan, hadiah kemenangan yang disediakan lebih banyak. Berikut ialah apa yang ditawarkan:
Kejohanan Peringkat Negeri

JUARA: RM1,000
NAIB JUARA: RM500
TEMPAT KETIGA: RM350
TEMPAT KEEMPAT: RM250
TEMPAT KE 5-8: RM100

Kejohanan Peringkat Kebangsaan

JUARA: RM3,500
NAIB JUARA : RM2,000
TEMPAT KETIGA : RM1,500
TEMPAT KEEMPAT : RM1,000
TEMPAT KE 5-8 : RM500

Semua pautan untuk mendaftar bagi setiap negeri boleh korang dapatkan dari post Facebook di bawah:

Pendaftaran akan ditutup pada 8 April, 6 petang, tetapi korang harus pantas kerana melalui pemantauan kami, beberapa slot negeri sudahpun penuh pendaftarannya.


Football Manager Mobile 2018 Dah Boleh Korang Dapatkan Di iOS Dan Android!

Uruskan pasukan bola sepak korang di mana-mana korang berada!

Versi mudah alih Football Manager 2018 khas untuk telefon pintar korang, yang dikenali sebagai Football Manager Mobile 2018, kini boleh didapati di iOS dan Android.
Antara penambahan yang diletakkan ke dalam edisi tahun ini adalah senarai pemain aktif sehingga 21,300 pemain serta penampilan Major League Soccer (MLS).
Korang boleh dapatkan Football Manager Mobile 2018 melalui iOS di sini, dan melalui Android di sini, dengan harga RM37.90.
JomBaca: Dalam Football Manager 2018, Pemain Boleh Tonjolkan Diri Sebagai Seorang Gay


Debaran Ubisoft Mengenai Watch Dogs 2 Semakin Terasa!

Nampaknya Ubisoft berterusan memainkan perasaan peminat-peminat mereka. Kali ini mereka mengeluarkan teaser pertama mereka.

JomBaca: Watch Dogs: Ubisoft Akan Keluarkan Sekuel! Kerja Gila Atau Keinsafan?

Namun begitu tidak banyak maklumat yang boleh didapati pada teaser official trailer kali ini. Video yang berdurasi 32 saat ini hanya memaparkan seorang lelaki memegang handphone seolah-olah sedang menghack sesuatu.
JomBaca: Karakter Utama Watch Dogs 2 Leak? Betul Ke Bohong?
Bukan itu sahaja, jika korang melawati laman web Watch Dogs 2, sudah ada countdown yang menandakan waktu mereka akan keluar secara rasmi untuk tayangan perdana Watch Dog yang pertama iaitu pada hari Rabu 8 Jun 2016.
Tiada lagi tarikh rasmi bila game ini akan berada dipasaran namun begitu Watch Dogs 2 dijangka akan berada di PC , PlayStation 4 dan juga Xbox One.
ADIOS!!


Saksikan Beberapa Screenshots Baru Untuk Map Padang Pasir Dalam PlayerUnknown’s Battlegrounds

Jom tengok macam mana rupanya map baru yang akan ditampilkan ke dalam game ini.

Bagi peminat game PlayerUnknown’s Battlegrounds, pasti korang mengetahui bahawa mereka akan menambah satu lagi map baru, menggunakan latar belakang padang pasir.
Apabila sebut tentang “padang pasir”, pasti kita akan terlintas dengan sebuah map yang luas, kosong tanpa bangunan, kering-kontang serta sangat terbuka. Kita mungkin tersilap tentang apa yang bakal dibawakan ke dalam map terbaru ini nanti.
Map latar belakang padang pasir ini nanti akan dilengkapi dengan pelbagai pokok padang pasir, kaktus, landskap berbukit-bukau dan beberapa bangunan yang agak mengejutkan, itu pandang pertama yang dikeluarkan PC Gamer yang telah mencuba map ini.
PC Gamer turut mendedahkan beberapa screenshots eksklusif daripada map terbaru ini, yang korang boleh lihatnya di bawah:

PUBG dijangkakan akan keluar dari Early Access pada tahun 2018 untuk PC, manakala untuk versi Xbox One akan boleh didapati pada tahun ini melalui program Game Preview.
Bluehole kini sedang berbincang untuk membawa game ini ke PS4, namun terdapat laporan mengatakan yang Microsoft ingin memanjangkan tempoh eksklusif yang mereka miliki.
JomBaca: PlayerUnknown’s Battlegrounds Telah Diklasifikasikan Untuk Xbox One Di Australia, Mempunyai Nama Yang Lebih Panjang


Kingston Perkenalkan USB Flash Drive 2 Terabyte! Terbesar Di Dunia!

Bawak koleksi anime, lagu-laguan dan video korang ke mana sahaja!

Kingston pengeluar produk-produk memori hari ini telah mengumumkan DataTraveler® Ultimate Generation Terabyte (GT), USB flash drive dengan kapasiti simpanan terbesar di dunia! DataTraveler Ultimate GT menawarkan ruang simpanan sehingga 2TB dengan prestasi USB 3.1 Gen 1 (USB 3.0).
Kingston DataTraveler Ultimate GT Spesifikasi:
Kapasiti: 1TB, 2TB
Kelajuan: USB 3.1 Gen. 13
Dimensi: 72mm x 26.94mm x 21mm
Waranti: Waranti 5-tahun dengan tech support percuma
Serasi dengan: Windows® 10, Windows 8.1, Windows 8, Windows 7 (SP1), Mac OS v.10.9.x+, Linux v.2.6.x+, Chrome OSTM

Menurut laporan, korang boleh menyimpan 70 jam video 4K, berita baik bagi Youtuber, penerbit video, streamer yang ingin berkongsi video-video mereka! Terbina di dalam kerangka zinc-alloy, DataTraveler Ultimate GT menampilkan rekaan premium yang tahan lasak.
DataTraveler Ultimate GT akan mula dijual Februari 2017 di dalam kapasiti 1TB dan 2TB. Ianya disertakan dengan waranti 5 tahun dan tech support percuma!


Sifu Akan Mendapat Kostum Baharu Pada Mei Ini

Sloclap telah mengacah penambahan kandungan pertama untuk game seni beladiri yang menjadi sebutan ramai ketika ini, Sifu.
Satu kostum baharu akan ditambah ke dalam Sifu untuk karakter utamanya pada awal Mei ini, umum Sloclap.
Walau bagaimanapun, kostum ini nanti hanya akan diberikan kepada pemilik Deluxe Edition sahaja. Butiran lanjut mengenainya akan dikongsikan mereka dalam masa terdekat.
Selain itu, Sloclap juga mendedahkan yang lebih banyak kostum akan ditambah ke dalam Sifu pada kemaskini-kemaskini akan datang, dan kini mengajak para peminat untuk mencadangkan idea-idea kostum yang menarik untuk ditambah.

The team will also be adding more outfits to #Sifu in future updates – If you have ideas, feel free to share!🔥No guarantees – but we'll take a look at all the propositions 😎— SifuGame (@SifuGame) February 25, 2022

Tentunya komuniti Sifu di PC telah menambah sendiri bermacam kostum kegemaran masing-masing melalui modding. Cari apa sahaja di Youtube kostum dari francais-francais popular, pasti korang akan menemuinya. Antara kegemaran penulis sendiri adalah Batman, Spider-Man, John Wick dan Vi dari Arcane.


Star Control: Origins – Jelajah Angkasa Lepas, Berkawan/Bergaduh Dengan Alien, Kumpul Geng Untuk Peperangan Cosmic!

Bagi korang yang bercita-cita menjadi angkasawan duta ke angkasaraya, cuba tengok Star Control: Origins.

Diumumkan sebagai reboot pada tahun 2016, Star Control: Origins meletakkan korang sebagai kapten kapal angkasa Bumi yang pertama. Tak semena-mena korang menjadi buruan bangsa Scryve, makhluk asing ganas yang triggered dengan korang.
Kumpul geng aliens, upgrade dan design kapal angkasa korang, dan elakkan dimakan alien untuk akhirnya cukup kuat dan berperang di angkasaraya menentang Scryve!
Star Control: Origins boleh didapatkan di Steam dan akan dilancarkan 20 September 2018 nanti.


Crysis Remastered Diumumkan Untuk PC, PS4, Xbox One, Switch – Saksikan Trailer Acah Pertama

Setelah mengacah sesuatu yang misteri dalam beberapa hari lalu, EA dan Crytek akhirnya telah mengumumkan berita yang menggembirakan untuk peminat setia francais Crysis.
Crysis Remastered diumumkan untuk PC, PS4, Xbox One dan buat pertama kalinya akan hadir ke platform Switch. Walau bagaimanapun, remastered untuk game pertama daripada francais yang pertama kali dilancarkan pada tahun 2007 ini masih belum lagi mempunyai tarikh pelancaran, yang mana mereka hanya mengatakan ia bakal hadir tidak lama lagi.
Satu trailer acah pendek berdurasi 37 saat telah diperlihatkan. Video dimulakan dengan memaparkan screenshot komen daripada para peminat yang mahukan francais Crysis di-remaster. Kemudian, skrin terus menunjukkan Jake “Nomad” Dunn, protagonis dari game pertama.
Jom saksikan:


Pasangan Ibu Bapa Dari China Ini Menamakan Bayi Perempuan Mereka “Honour of Kings”

Bagaimana korang ingin luahkan rasa cinta terhadap video game kegemaran korang? Korang namakan anak korang untuk menghargainya.

Menurut dari laporan berita tempatan The Paper, seorang bayi perempuan di daerah Shaanxi, China telah diberi nama Wang Zhe Rong Yao atau kalau diterjemahkan dalam Bahasa Inggeris, Honour of Kings. Sekiranya korang tidak pernah dengar, Honour of Kings adalah sebuah video game yang sangat disukai oleh masyarakat China di sana.
Video game itu telah mendapat banyak populariti di China sehinggakan penciptanya, Tencent telah mengehadkan masa bermain untuk pemain-pemain muda selepas terdapat kebimbangan terhadap kesihatan mereka. Video game itu dianggarkan telah mempunyai sebanyak lebih dari 200 juta pemain berdaftar.
Laporan itu menunjukkan sebuah dokumen bertarikh 7 Ogos pada tahun ini yang mana mengatakan ia adalah kad identiti berdaftar, disertai dengan cop mohor jabatan polis Xi’an. Maklumat-maklumat lain seperti nama dan jantina telah dikaburkan.

Ibu bapa telah dikenali dalam menamakan anak-anak mereka berdasarkan watak-watak dalam video game dan filem. Tapi amat jarang sekali mereka menamakan anak mereka berdasarkan kepada tajuk sesebuah video game.
Pada tahun 2015, kajian telah menunjukkan bahawa 241 bayi telah diberi nama Khaleesi demi menghargai karakter Daenerys Targaryen dalam “Game of Thrones”. Di Singapura, seorang lelaki menjadi tular di media sosial selepas mengetahui bahawa ibu bapanya menamakan dia Batman bin Suparman. Anak-anak juga telah diberi nama berdasarkan pelbagai watak dari Final Fantasy, Skyrim dan Star Wars.
Seorang pekerja yang sedang bertugas di stesen tersebut mengesahkan pendaftaran itu kepada The Paper. Menambah lagi bahawa mereka tidak boleh menghalang keputusan ibu bapa itu dan akan mendaftar nama anak mereka berdasarkan kepada sijil lahir.
Sumber: cnet


Astro Umum Pelancaran eGG Network Di Australia, Saluran TV Gaming Pertama Di Negara Itu

Astro mengembangkan pengaruh saluran gaming mereka ke Australia.

Astro Malaysia Holdings Berhad (Astro) mengumumkan pelancaran saluran televisyen memfokuskan gaming mereka, eGG Network di Australia melalui Fetch TV. Pelancaran ini sekaligus menjadikan ia saluran eSports dan hiburan gaming 24-jam pertama yang terdapat di negara itu.
Program pertama yang akan disiarkan di saluran itu adalah Boston Major, tournament DotA 2 yang bakal menyajikan wang tunai sebanyak USD3 juta.
Dalam satu kenyataan media yang dikeluarkan, Naib Presiden Sports Business di Astro, Lee Choong Khay berkata, “Melalui eGG Network, Astro teruja untuk berkolaborasi bersama Fetch TV untuk menyiarkan siaran langsung liga eSports antarabangsa terbesar seperti DotA 2, League of Legends, Counter Strike: Global Offensive, Overwatch, Hearthstone: Heroes of Warcraft dan banyak lagi kepada peminat eSports Australia, di mana ia akan dibawakan pembekal jalur lebar Optus, iiNet, Internode, Dodo and iPrimus.”
“Dengan pelancaran terbaru ini, eGG Network kini terdapat di Indonesia dan Australia. Kami berharap untuk membawakan saluran ini ke Filipina dalam masa terdekat dan memandang ke hadapan untuk menyiarkan detik terbaik eSports kepada beberapa negara lain di rantau ini,” tambah beliau lagi.


PlayStation Acah-Acah Melalui Video Dengan Kata-Kata “Pendedahan Sesuatu Yang Baru”

PlayStation melalui laman Twitter rasmi PlayStation UK mereka telah memuatnaik satu video yang mengacah peminat dengan “pendedahan sesuatu yang baru”.
Video berdurasi hanya 10 saat itu memaparkan sebuah objek di tengah-tengah lampu yang diselimuti dengan kain berwarna merah. Korang boleh saksikannya di bawah:

We’re getting geared up for the reveal of something new. pic.twitter.com/4ElSR7FoJF
— PlayStation UK (@PlayStationUK) August 21, 2017
Jadi, apa agaknya yang akan mereka umumkan ini? Korang ada idea?


GTA Online Keluarkan Motor Wars, Mode Battle-Royale Seperti Playerunknown’s Battlegrounds

Bila kita sebut tentang GTA Online, apa saja game mode yang tiada dalam game ini. Ia menampilkan mode online yang terlalu banyak sehingga penulis sendiri dah tak tahu nak mainkan yang mana.

GTA Online juga cukup terkenal dengan membawakan mode-mode yang meniru game-game popular yang ada di luar sana. Dan terbaru, Rockstar nampaknya ingin menyertai hype sebuah game yang begitu popular masakini, iaitu Playerunknown’s Battlegrounds.
Dalam DLC terbaru, Smuggler’s Run, yang telah dilancarkan dua hari lalu, ia juga menampilkan sebuah lagi mode baru yang menarik, mode seakan-akan battle-royale.
Mode yang digelar Motor Wars ini akan memulakan pemain dari udara. Melakukan terjunan menggunakan payung terjun. Pemain perlu berebut untuk dapatkan kenderaan-kenderaan yang siap dengan senjata-senjata berat sejurus selepas melakukan terjunan untuk mematikan musuh, dalam kawasan pertempuran yang semakin lama semakin mengecil.
Permainan akan dibahagikan kepada empat kumpulan dan kumpulan yang terakhir hidup akan dikira sebagai pemenang.

Korang boleh saksikan gameplay untuk mode Motor Wars ini dalam video yang dimuat-naik oleh Gamespot di bawah:

Motor Wars kini boleh dimainkan dalam GTA V Online di PC, PS4 dan Xbox One.
Korang dah cuba belum game mode terbaru ini? Apa pendapat korang?
JomBaca: Take-Two Berkata GTA 5 Dan Red Dead Redemption 2 Tidak Akan Bersaing Semasa Sendiri


Koleksi Game Segera PlayStation Plus Untuk Januari 2018

Mari kita mulakan tahun 2018 dengan game-game gempak percuma dalam koleksi bulan Januari 2018 ini!

Anda boleh mula dapatkan game percuma khas untuk pelanggan PS+ Plus pada 11 Januari sehingga 7 Februari 2018.
Jom kita lihat enam game yang bakal tiba pada bulan Januari untuk PlayStation Plus Asia (R3):
Deus Ex: Mankind Divided (PS4)

Deus Ex: Mankind Divided menampilkan kembali Adam Jensen lebih dinaiktaraf dengan teknologi augmentation baru sebagai seorang ejen dalam unit khas Interpol, Task Force 29 ditugaskan untuk menangkap kumpulan pengganas manusia yang di-augmented setelah mereka berubah menjadi ganas semasa kejadian buruk dalam Deus Ex: Human Revolution. Namun, Adam juga bekerja secara senyap untuk menangkap organisasi Illuminati yang bertanggungjawab di sebalik dalang keganasan tidak terkawal oleh manusia augmented.
Batman – The Telltale Series (PS4)

Daripada studio yang membangunkan The Walking Dead, Batman – The Telltale Series mengeksplorasi psikologi rapuh Bruce Wayne dalam mengimbangkan diri di antara kehidupan peribadinya dan juga kehidupannya memakai topeng pada waktu malam sebagai seorang adiwira Batman di bandar Gotham. Setiap keputusan anda lakukan akan mempengaruhi jalan cerita dalam konflik dan pergolakan kehidupan Bruce Wayne.
Uncanny Valley (PS4, PS Vita)

Uncanny Valley membawa masuk ke dalam mimpi seram menghantui Tom, seorang pengawal keselamatan bekerja di syif malam di satu fasiliti yang sudah ditinggalkan di sebuah lokasi tidak diketahui. Semakin lama dia bekerja di situ, semakin lama dia terjerumus dalam kegelapan di sebalik bilik-bilik kosong dalam kilang itu. Anda perlu perhatikan setiap langkah Tom kerana sebagai contoh jika Tom tercedera di bahagian lengan, dia tidak boleh memegang senjata untuk mempertahankan diri sendiri. Semoga berjaya!
StarBlood Arena (PS VR)

Uji kebolehan anda bertempur sambil mengendalikan sebuah kapal di StarBlood Arena secara 360 darjah! Anda boleh pilih 9 hero masing-masing mempunyai skil mereka tersendiri dan tunjukkan kekuatan anda dalam arena ini melalui kaca mata PS VR.
BioShock Infinite: Ultimate Edition (PS3)

BioShock Infinite: Ultimate Edition menampilkan jalan cerita yang memenangi pelbagai anugerah termasuk sekali dengan DLC Burial at Sea dan Clash In The Clouds. Game FPS ini mengisahkan tentang seorang gadis bernama Elizabeth dikurung sejak kecil di satu kota Colombia terapung di atas udara pada tahun 1912. Tugas anda? Anda bermain sebagai seorang bekas ejen Pinkerton, Booker DeWitt ditugaskan untuk menyelamatkan Elizabeth.
Sacred 3 (PS3)

Rindukan game hack n’ slash seperti God of War? Sacred 3 lebih banyak aksi yang anda boleh kongsikan dalam mod co-op online seramai 4 orang dan offline sebanyak 2 orang bersama rakan anda. Anda boleh pilih pelbagai hero untuk mengalahkan Zane Ashen bersama serangan musuh bertalu-talu tanpa henti daripada mendapatkan artifak berkuasa Heart of Ancaria.
Fuh, boleh tahan koleksi game untuk memulakan bulan pertama dalam tahun baru ini!
Bagi masih belum lihat koleksi game PlayStation Plus untuk bulan Disember seperti Ratchet & Clank dan Knack, anda boleh klik di sini. Anda masih boleh dapatkan koleksi game percuma sehingga 10 Januari 2018.
Sumber: PlayStation Asia


Final Fantasy XV: Game Flow, Dan 32 1080p Screenshots Baru Release Dari Square Enix!

Square Enix baru sahaja release beberapa info baru seperti Titan yang besar kita tengok hari tu, aliran game dan pelbagai jenis senjata Noctis boleh guna!

Titan dan Niflheim Army Battle (Telah dimainkan di E3 2016)
Dalam dunia Final Fantasy XV, terdapat makhluk yang sangat besar yang dikenali sebagai “Astrals”. Dengan menunjukkan kepada makhluk-makhluk besar ini kekuatan dan keupayaan korang, mereka akan membenarkan korang meminjam kuasa mereka ketika battle!
Titan Astral, yang membawa sebiji batu yang sangat besar dibelakangnya, hidup dengan aman di dunia yang lain. Namun, tentera Niflheim merancang untuk menggunakan kekuatan ketenteraan mereka untuk membunuh Titan tersebut. Noctis dan rakan-rakan tanpa melengahkan masa masuk bertarung di antara tentera Niflheim ini dan Titan yang sedang mengamuk! Dan jika mereka berjaya menunjukkan keupayaan dan kekuatan mereka sehingga ke tahap yang memuaskan bagi Titan, mereka akan berjaya meminjam kuasa Titan ini kelak!
Aliran Permainan (Game Flow)
Terdapat 6 cara untuk meneruskan permainan dalam Final Fantasy XV. Cara yang pertama adalah dengan mengambil main quest. Korang perlu pergi ke tempat yang telah ditetapkan dalam map untuk mengambil quest ini.

Kemudian, korang samada boleh terus melakukan main quest tersebut untuk meneruskan jalan cerita utama ataupun mengambil sedikit detour, dengan melakukan sub-quests yang ada seperti mencari dan membunuh monster-monster tertentu.

Di dalam Final Fantasy XV, seperti kami laporkan sebelum ini, terdapat kitaran siang dan malam. Cuaca juga boleh berubah-ubah. Pabila malam tiba, lebih banyak musuh dan monsters yang lebih kuat akan keluar. Korang boleh meneruskan perjalanan korang ataupun korang boleh mencari camping spot yang ditandakan di map korang untuk berkhemah, berehat, makan dan yang paling penting sekali, untuk level up hasil penat lelah korang kumpul experience points seharian.

Semasa camping, Ignis akan memasak makanan sedap-sedap untuk Noctis dan rakan-rakan. Dengan memakan masakan enak Ignis ini, Noctis dan rakan-rakan akan mendapat status buff untuk keesokan harinya. Setiap status buff  adalah berbeza-beza mengikut makanan yang dimasak Ignis. Hal ini boleh didapati semasa demo Episode Duscae dahulu.

Korang boleh menggembara ke seluruh map Final Fantasy XV dengan pelbagai cara, samada dengan berjalan atau berlari, menaiki kereta, menaiki bot, menaiki Chocobo dan pelbagai cara lagi yang korang akan jumpa apabila korang bermain Final Fantasy XV nanti!

Battle / Shift
Keluarga diraja Lucis mempunyai ability yang ekslusif yang dinamakan “Shift”. Abiliti ini membolehkan Noctis warp. Walaupun abiliti ini boleh digunakan secara berleluasa dalam game ini, tapi harus ingat, menggunakan Shift akan menggunakan MP.

Map Shift – Semasa battle, korang boleh baling senjata korang dan secara serta merta korang boleh Shift ke mana senjata korang berhenti. Tempat yang korang boleh Shift akan ditanda dengan satu ikon, dan kemudian Shift boleh dilakukan dengan serta merta dengan hanya menekan satu butang sahaja. Korang boleh menggunakan Map Shift ini melarikan diri ke tempat yang lebih tinggi untuk cepat-cepat memenuhkan kembali HP dan MP korang.

Shift Break – Korang boleh menggunakan abiliti Shift ini untuk terus menyerang musuh dan monsters yang korang dah locked pada awal-awal.

Battle / Assault
Kalau korang pernah bermain Platinum Demo, korang mesti akan tahu yang korang boleh menyerang musuh dengan hanya menekan 1 butang ataupun hold butang tersebut. Battle korang boleh menjadi rancak dan laju jika korang rajin bertukar-tukar senjata dalam real time.
Terdapat sangat banyak senjata yang korang boleh jumpa dalam Final Fantasy XV. Korang boleh menukar senjata ini berdasarkan situasi dan musuh, dan ikut suka korang dengan menggunakan D-Pad.
Jenis-jenis Senjata
One-handed Sword
Senjata jenis ini membolehkan korang menyerang dengan laju jadi korang boleh sentiasa menyerang dan menyerang dan menyerang lagi! One-handed sword adalah senjata yang senang untuk dikendalikan.

Great Sword
Senjata jenis ini adalah sangat berat. Disebabkan saiz dan beratnya, pergerakan korang ketika menggunakan senjata ini akan menjadi sangat perlahan. Namun, damage yang dikenakan adalah sangat tinggi dan banyak musuh yang akan terkena dengan serangan sahaja!

Daggers
Daggers boleh digunakan untuk kedua-dua belah tangan untuk serang musuh dengan sangat laju. Walaupun daggers memberikan damage yang lebih rendah dari senjata yang lain, pergerakan korang akan menjadi lebih laju.

Spear
Senjata jenis ini akan damage musuh korang dengan menggunakan lembing yang panjang dan tajam. Kuasa yang korang boleh dapat daripada Shift Break attack mungkin akan membuatkan korang kelihatan seperti Dragoon!

Shield
Shield boleh digunakan sekali dengan one-handed sword. Dengan menggunakan shield, korang boleh mempertahankan diri korang daripada serangan musuh. Shield juga boleh digunakan untuk memecahkan stance musuh.

Magic
Serangan magis seperti Fire adalah dianggap sebagai salah satu jenis senjata dalam Final Fantasy XV. Dengan membaling senjata magis berbentuk sfera ini ke arah musuh, magic yang berkaitan dengan senjata ini akan diaktifkan!

Phantom Sword / Shuriken
Korang boleh menggunakan dua shuriken yang sangat besar di kedua-dua belah tangan korang dan boleh menggunakannya untuk menyerang musuh dari jauh! Walaubagaimanapun, menggunakan shuriken akan menggunakan MP korang.

Battle / Guard Mode dan Dodge Roll
Korang boleh guard secara automatik dengan menekan sekali sahaja butang atau hold butang tersebut.

Jika korang hold butang guard, korang secara automatik akan memasuki Guard Mode. Walaupun begitu, korang tetap akan menerima damage jika musuh menyerang korang dengan strong attack.

Apabila korang dah dapat abiliti “Evade“, korang akan secara automatik akan mengelak serangan musuh apabila berada dalam Guard Mode, yang mana akan menggunakan MP. Sekiranya korang mengelak dari serangan musuh dengan timing yang betul, korang akan dapat simpan MP korang dan akan mencetus “Just Guard”.

Dengan menekan butang guard secara laju, korang boleh melakukan dodge roll yang membolehkan korang bergolek-golek dan mengelak daripada diserang.

Battle / Parry
Apabila korang berjaya melakukan guard daripada serangan musuh, satu indikasi untuk korang parry serangan tersebut akan keluar. Dengan mencetuskan parry dengan timing yang betul, korang boleh melakukan serangan balas yang sangat hebat yang boleh menghasilkan damage yang sangat tinggi!

Battle / Link
Bergantung kepada situasi, korang boleh melaksanakan satu serangan dengan kerjasama daripada rakan-rakan Noctis yang lain, yang dipanggil “Link”.
“Link Attack” adalah serangan yang dihasilkan daripada parry yang berjaya dilakukan. Selain daripada itu, terdapat pelbagai situasi lain yang akan menghasilkan “Link Attack”.

“Back Attack Link” adalah serangan yang berjaya dihasilkan daripada belakang musuh. Link Attack jenis ini menghasilkan 1.5 kali lebih banyak damage daripada biasa. Back Link Attack juga boleh dicetuskan dengan rakan-rakan Noctis yang lain untuk menghasilkan damage yang lebih tinggi!

Sumber: Gematsu
Final Fantasy XV bakal release di seluruh dunia pada 30 September 2016 pada pelantar PlayStation 4 dan Xbox One.


Attack On Titan Bakal Mempunyai Konsep Open World & 10 Playable Characters!

Game Attack on Titan, yang diadaptasikan daripada anime & manga yang menggunakan nama yang sama, bakal menemui peminat-peminat Titan besar makan orang ini pada 18 February 2016 di Jepun dan pada tahun 2017 di NA/EU/Asia.

Attack on Titan pernah keluar di 3DS dengan nama Attack on Titan: Humanity in Chains, namun kurang mendapat review yang baik dari rata-rata tempat dan peminat.
Namun, Koei Tecmo, developer bagi game Attack on Titan untuk PS4 dan PS Vita, cuba untuk mengembalikan kegemilangan Attack on Titan.

Untuk game terbaru Attack on Titan ini, Koei Tecmo memperkenalkan konsep Open World. Di dalam dunia Attack on Titan, manusia hidup di dalam kubu-kubu pertahanan (dinamakan Wall Maria, Wall Rose dan Wall Shina) untuk mengelakkan daripada menjadi makanan Titan atau dilenyek Titan yang berlegar-legar di luar sana. Koei Tecmo memperkenalkan mode “Investigation Outside the Walls” selain daripada Story Mode yang selalunya berkisar di dalam kubu atau Wall ini.
 Mode ini membenarkan anda memilih character kesukaan anda untuk melakukan mission-mission yang membabitkan dunia di luar. Anda boleh develop character anda, mencari item dan weapon dan seperti tradisi JRPG lain, mengutip duit. Kaching!
Koei Tecmo juga dengan baik hatinya memberikan anda 10 playable characters untuk dimainkan! Mereka adalah Eren, Mikasa, Armin, Krista, Sasha, Connie, Jean, Levi, Hange, and Erwin. Secara peribadi, saya tak sabar nak main jadi Mikasa dan Levi!

Story Mode game ini akan meliputi keseluruhan Season 1 anime Attack on Titan. Jadi kepada mereka yang tidak pernah mengikuti jalan cerita Attack on Titan, anda tidak perlu risau jika anda takut ketinggalan. Dan kepada yang pernah, jangan spoil pulak ye!

JomBaca: Attack On Titans: Gergasi Bakal Mengamuk Di Console Korang!


Doom: id Software Jangkakan 13 Jam Untuk Single Player

id Software telah mengumumkan bahawa siri Doom yang terkini bakal mempunyai kempen single player yang lebih panjang dari kebiasaan FPS lain.
Ramai pemain menyatakan kebimbangan semakin banyak studio gaming yang semakin kurang memberi perhatian kepada kempen single player seperti Rainbow Six: Siege atau pon Star Wars: Battlefront.

.@Unreal389 The difficulty level plays a factor, but folks playing at the office average 13+ hours in the campaign
— DOOM (@DOOM) February 11, 2016
Namun begitu, peminat siri Doom tidak perlu risau! Datang dari tweeter official Doom, id Software telah mengumumkan bahawa secara umumnya pemain akan memerlukan sekitar 13 jam untuk selesaikan kempen single player sahaja.
Bagi mereka yang ingin pre-order game ini, boleh dapatkan di Steam pada harga RM 199.00.
Doom akan berada di pasaran mulai 14hb May untuk PC, PS4 dan Xbox One.
Its time to frag ’em all!


Civilization III Kini Boleh Didapati Percuma Di Humble Store!

Cepat! Masa tawaran adalah terhad!

Civilization III adalah antara strategy game yang terbaik dan kini ia boleh didapati secara percuma melalui Humble Store. Cepat-cepatlah korang dapatkan kerana tawaran ini terhad selama sehari sahaja!
Sumber: Humble Store.


For Honor: Ini Adalah Keperluan Spesifikasi Untuk PC

Jom lihat apakah keperluan yang diperlukan untuk anda bertarung menentang musuh-musuh durjana ini.

Ubisoft telah mendedahkan keperluan spesifikasi bagi PC untuk game pertarungan jarak dekat, For Honor. Mampukah sistem anda memainkan game yang dinanti-nantikan ini? Jom tengok:
Keperluan Minimum
OS: Windows 7, Windows 8.1, Windows 10 (versi 64-bit sahaja)
PROCESSOR: Intel Core i3-550 | AMD Phenom II X4 955 atau yang sama taraf
VIDEO CARD: NVIDIA GeForce GTX660/GTX750ti/GTX950/GTX1050 dengan 2 GB VRAM atau lebih | AMD Radeon HD6970/HD7870/R9 270/R9 370/RX460 dengan 2 GB VRAM atau lebih
SYSTEM RAM: 4GB
Resolution: [email protected]
Video Preset: Low
VSync: Off
Keperluan Disyorkan
Resolution: 1080p@ ~60FPS
Video Preset: High
VSync: Off
OS: Windows 7, Windows 8.1, Windows 10 (versi 64-bit sahaja)
PROCESSOR: Intel Core i5-2500K | AMD FX-6350 atau sama taraf
VIDEO CARD: NVIDIA GeForce GTX680/GTX760/GTX970/GTX1060 dengan 2 GB VRAM atau lebih | AMD Radeon R9 280X/R9 380/RX470 dengan 2 GB VRAM atau lebih
SYSTEM RAM: 8GB

Sokongan NVIDIA cards semasa pelancaran:
• GeForce GTX600 series: (minimum) GeForce GTX660 atau lebih | (disyorkan) GeForce GTX680 atau lebih
• GeForce GTX700 series: (minimum) GeForce GTX750ti atau lebih | (disyorkan) GeForce GTX760 atau lebih
• GeForce GTX900 series: (minimum) GeForce GTX950 atau lebih | (disyorkan) GeForce GTX970 atau lebih
• GeForce GTX10-Series: (minimum) mana-mana GeForce GTX10 card | (disyorkan) GeForce GTX1060 atau lebih
Sokongan AMD cards semasa pelancaran:
• Radeon HD6000 series: (minimum) Radeon HD6970 atau lebih
• Radeon HD7000 series: (minimum) Radeon HD7870 atau lebih
• Radeon 200 series: (minimum) Radeon R9 270 atau lebih | (disyorkan) Radeon R9 280X atau lebih
• Radeon 300/Fury X series: (minimum) Radeon R9 370 atau lebih | (disyorkan) Radeon R9 380 atau lebih
• Radeon 400 series: (minimum) Radeon RX460 atau lebih | (disyorkan) Radeon RX470 atau lebih
Sokongan Gamepad:
• Mouse dan Keyboard
• Microsoft Xbox 360
• Microsoft Xbox One
• Microsoft Xbox One Elite
• PlayStation 4 (Original/Pro)
Sokongan Sebahagian Gamepads (Mungkin Memerlukan Third-Party Drivers)
• Mana-mana third-party Xbox-compatible controller
• Logitech Chillstream
• OUYA controller
• Steam controller
• PlayStation 3 controller

Baru-baru ini, model Season Pass yang mungkin akan digunakan untuk For Honor dilaporkan telah leaked.
Sesi beta untuk For Honor juga telah diumumkan, dan ia akan bermula pada 26 Januari ini.
Game penuh For Honor akan dilancarkan di PC, PS4 dan Xbox One pada 14 Februari 2017.


Kandungan Crossover Final Fantasy XV Dalam Assassin’s Creed Origins Kini Telah Tiba

Bayek pun nak tunggang Chocobo!

Pada bulan Ogos lalu, Ubisoft dan Square Enix telah mengumumkan kerjasama yang mana mereka akan membawakan kandungan crossover antara dua game paling popular masing-masing. Pada 30 Ogos lalu, kostum bertemakan Assassin telah dibawakan khas untuk watak Noctis dan pada 31 Ogos pula, DLC Assassins’ Festival pula telah diterbitkan, yang mengetengahkan kebolehan menyelinap seperti siri Assassin’s Creed.
Kini, tibalah pula kandungan dibawakan pula ke dalam siri game popular Ubisoft, iaitu Assassin’s Creed Origins. Untuk mengakses kandungan ini, korang perlu cari ikon berwarna hijau dalam peta. Ia merupakan quest di level 23, dengan nama “A Gift From The Gods”.
Quest ini adalah singkat – tiada sebarang pertempuran dan hanya ada satu puzzle. Namun, terdapat cutscene menarik yang menampilkan antagonis dari FFXV, iaitu Ardyn Izunia.

Apa yang akan korang peroleh dari quest ini adalah perisai, pedang, serta seekor unta yang berbentuk Chocobo dari FFXV!
Korang boleh saksikan screenshots yang diambil oleh Kotaku di bawah, ataupun korang boleh tonton gameplay quest ini di sini.

Assassin’s Creed kini boleh dimainkan di PC, PS4 dan Xbox One.
JomBaca: Assassin’s Creed Rogue HD Telah Dinilai Rating Di Korea, Bukti Ia Akan Dikeluarkan Tidak Lama Lagi


Kapal Selam Virginia-Class Terbaru Amerika Dilengkapi Dengan Controller Xbox!

Akhirnya kemahiran menggunakan controller boleh mempertahankan dunia!
Baru-baru ini, kapal selam Tentera Laut AS, USS Colorado telah diperkenalkan dan mula berkhidmat di Connecticut. Menurut USA Today, kapal selam ini turut dilengkapi dengan controller Xbox!

Tentera Laut AS berkata, kapal selam terbaru mereka ini menggantikan periscope mereka dengan tiang layar photonic yang memuatkan kamera beresolusi tinggi dan boleh diputar 360 darjah bagi mendapatkan paparan sekeliling yang kemudiannya disalurkan ke bilik kawalan. Uniknya, teknologi ini dikawal menggunakan controller Xbox 360!
Menurut mereka lagi, teknologi ini menjimatkan perbelanjaan ketenteraan mereka. Tambahan pula, kebanyakan tentera laut mereka berada pada umur yang sudah biasa dan mengenali controller Xbox!
Ada harapan tak untuk kapal selam Malaysia akan nanti memerlukan tentera-tentera laut yang berkemahiran unik mengawal controller Xbox dan PlayStation? Mungkin ini soalan yang boleh dijelaskan oleh  Mohamad Sabu – Menteri Pertahanan Malaysia!


Brotherhood: Final Fantasy XV: Prompto Akan Menjadi Watak Utama!

Square Enix telah menyatakan bahawa episod kedua untuk anime Brotherhood: Final Fantasy akan dikeluarkan semasa E3 2016!

Dan di dalam laman blog rasmi Square Enix Final Fantasy XV, produser anime ini, Akio Ofuji-san turut menulis pendapatnya mengenai anime ini.
Ofuji-san memulakan artikel blog-nya dengan mengucapkan terima kasih kepada peminat-peminat yang telah pun menonton episod pertama Brotherhood: Final Fantasy (sehingga ke saat ini, video episod pertama ini telah ditonton sebanyak 1,907,793 kali!)

Dalam episod pertama, terdapat adegan di mana Noctis mengeluarkan sayur-sayuran daripada burger yang dimakannya dan ini membuatkan Ofuji-san gelak besar. Beliau berasa gembira bahawa mereka yang menontonnya terutama sekali luar dari Jepun mempunyai reaksi yang sama. Ofuji-san berkata, dengan adegan seperti ini kita dapat melihat dengan lebih mendalam personaliti dan hubungan di antara karakter-karakter Final Fantasy XV dan dia berharap dia dapat menjayakan perkara ini.

Dengan Brotherhood: Final Fantasy, Ofuji-san berharap anime ini dapat membuatkan para peminat lebih memahami karakter-karakter utama Final Fantasy ini dan memahami persahabatan erat mereka melalui perbualan dan pengembaraan mereka bersama-sama.
Untuk episod kedua Brotherhood: Final Fantasy ini nanti yang bakal release semasa E3 2016 (2 minggu sahaja lagi!), Prompto bakal menjadi watak utama, dan melalui episod ini kita boleh lebih mengenali Prompto!

Final Fantasy XV bakal keluar di seluruh dunia pada 30 September 2016, di platform PS4 dan Xbox One.


Netflix Dapat Hak Tayang Filem-Filem Sony Pictures Selepas Keluar Wayang, Bermula Dengan Uncharted

Netflix dan Sony Pictures telah mengumumkan perjanjian panjang yang bakal berlanjutan selama beberapa tahun akan datang.
Perjanjian ini akan menyaksikan Netflix akan diberikan hak terlebih dulu untuk menayangkan filem-filem Sony Pictures selepas filem-filem tersebut ditayangkan di pawagam, bermula dengan barisan filem yang bakal dikeluarkan pada tahun 2022.
Barisan filem 2022 tersebut termasuklah filem Uncharted, filem adaptasi dari video game yang dibangunkan Naughty Dog, yang buat masa ini dijadualkan keluar pada Februari 2022. Selain itu, filem-filem yang tersenarai dalam tahun 2022 itu ialah Morbius, Where the Crawdads Sing, dan Bullet Train.
Kemudian, ia akan diikuti oleh filem-filem pada tahun-tahun akan datang, antaranya sekuel Spider-Man: Into the Spider-Verse, Venom, Spider-Man, Jumaji, Bad Boys dan lain-lain.
Malah, Netflix memperoleh hak untuk memilih mana-mana filem Sony Pictures sebelum ini untuk dimasukkan ke dalam platform streaming itu.
Walaupun tidak menyatakannya dalam kenyataan ini, kemungkinan besar filem Ghost of Tsushima yang baru-baru ini diumumkan turut akan ditayangkan di Netflix selepas ia keluar di pawagam.
Walau bagaimanapun, tentunya drama bersiri The Last of Us tidak akan ditayangkan di Netflix kerana ia merupakan projek kerjasama antara Sony Pictures dengan HBO.


Bethesda Umumkan Elder Scrolls VI, Saksikan Trailer Acah Pertama

Setelah sekian lama meniti di bibir permintaan peminat, Bethesda akhirnya telah mengumumkan Elder Scrolls VI dalam sidang media E3 mereka yang baru sahaja berakhir sebentar tadi.

Bethesda tidak berkongsi apa-apa info lanjut selain hanya mengumumkan game ini dan memperlihatkan trailer acahnya sahaja. Korang boleh saksikannya di bawah:


Epic Games Akhirnya Tunduk Kepada Google, Lancarkan Fortnite Ke Play Store

Epic Games akhirnya tunduk kepada Google untuk melancarkan Fortnite Battle Royale di platform Play Store — tetapi drama ini masih belum tamat.
Fortnite dilancarkan ke peranti Android kira-kira 18 bulan yang lalu, dan seperti yang kita tahu Epic Games telah memboikot untuk melancarkannya di Google Play Store. Sebaliknya, pengguna Android yang ingin bermain Fortnite perlu memuat-turunnya melalui platform pihak ketiga di laman web rasmi Epic Games.
Akhirnya, pada hari ini, Epic Games telah melancarkan Fortnite di Play Store. Walau bagaimanapun, dalam ketika mengumumkan pelancaran ini, Epic sempat mengkritik amalan yang digunakan oleh Google.
Pertamanya, Epic mengkritik amalan Google yang sentiasa menyusahkan perisian yang dimuat-turun luar dari Play Store melalui amalan bisnes dan teknikal yang menakutkan. Epic turut menyatakan usaha Google Play Protect adalah untuk menghalang perisian luar dari Play Store untuk dimuat-turun.
Kemudian, Epic menyatakan pengharapannya agar Google mengkaji semula polisi bisnes mereka supaya pembangun game lebih bebas untuk berinteraksi terus dengan pengguna melalui perkhidmatan terbuka termasuklah servis bayaran yang lebih adil.
Untuk makluman, Google mengambil keuntungan sebanyak 30 peratus daripada setiap aplikasi yang diletakkan di Play Store — sama nilainya di Steam, sesuatu yang Epic sentiasa kritik, dan hadir dengan Epic Games Store untuk platform PC yang hanya mengambil 12 peratus dari pembangun game.
Sebagai perbandingan, Apple juga mengambil keuntungan 30 peratus daripada setiap aplikasi yang diletakkan di iOS melalui App Store.
Menurut Epic lagi, mereka akan terus menyokong Fortnite di peranti Android yang dimuat-turun melalui laman web Epic, bersama-sama dengan kehadiran game battle royale itu ke Play Store.
Fortnite kini boleh dimuat-turun di Google Play Store.
Sumber: IGN


Razer Umumkan Telefon Gaming Pertama Mereka – Ini Apa Yang Korang Perlu Tahu Tentangnya

Kita telahpun diacah oleh Razer sebelum ini bahawa mereka akan memperkenalkan telefon pintar gaming mereka.
Sumber: CNET.
Terkini, Razer telah mengumumkan Razer Phone, telefon pintar gaming pertama yang dikeluarkan oleh syarikat gergasi yang cukup terkenal dengan produk-produk gaming itu. Ia dikatakan direka untuk mengendalikan game berprestasi tinggi dan stream filem-filem yang beresolusi tinggi.
Antara spesifikasi menarik yang dimiliki oleh Razer Phone adalah skrin 120 Hz UltraMotion, Dolby ATMOS dan audio yang disahkan THX, pemproses Qualcomm Snapdragon 835 dengan 8GB RAM, dwi-kamera 12MP dan bateri berkapasiti 4,000 mAh battery bagi kegunaan sepanjang hari. Ia merupakan sebuah telefon pintar yang bersaiz 5.7-inci dengan skrin resolusi 2,560×1,440.
Walau bagaimanapun satu spesifikasi yang mungkin akan sedikit mengurangkan minat korang untuk mendapatkan Razer Phone adalah ketiadaan 3.5mm headphone jack. Tetapi, menurut CNET, ia akan didatangkan bersama adapter dongle USB-C kepada 3.5mm headphone di dalam kotak.
Razer Phone akan dilancarkan pada 17 November ini dengan harga USD699 (~RM2,954). Buat masa ini, tiada pengumuman untuk ia dibawa masuk secara rasmi ke pasaran Malaysia.
Korang boleh dapatkan maklumat lebih lanjut tentang Razer Phone di laman web rasminya.


Suka Duka Demo: FIFA 17 – Frostbite Engine, Adakah Indah Khabar Dari Rupa?

Versi demo untuk FIFA 17 telah pun dikeluarkan beberapa hari lalu. Kami telah mencubanya, dan ini pandangan kami mengenai siri terbaru daripada EA Sports ini.

Gameplay Tiada Perubahan Ketara
Usah melengah masa, jom kita pergi terus ke perkara yang paling penting dalam sesebuah game bola sepak – gameplay di atas padang. Setelah memainkannya beberapa jam, tiada perubahan yang besar yang dapat dirasai.

Sedikit perbezaan yang dirasai adalah tempo game yang agak perlahan. Ia adalah perubahan yang agak baik, berbeza sedikit daripada FIFA 16 sebelum ini yang memiliki tempo agak laju. Namun, ia hanya dapat dirasai apabila benar-benar fokus, tidak dapat dirasai dengan pandangan pertama kerana perubahan itu tidak ketara.
Secara keseluruhan, FIFA 17 terasa sama seperti gameplay FIFA 16. Ping-pong passing masih boleh dilakukan dengan mudah. Menggelecek masih lagi terasa keras dan tidak terlalu bebas. Senang kata, mereka seperti tidak mengubah apa-apa terhadap gameplay di atas padang untuk FIFA 17.
Frostbite Engine – Indah Khabar Dari Rupa?

Buat pertama kalinya dalam sejarah permusuhan FIFA-PES, FIFA 17 mampu untuk menyaingi kekacakan wajah para pemain – terima kasih kepada Frostbite Engine. Grafik untuk wajah para pemain sememangnya mengagumkan. Tekstur muka, peluh yang meleleh dan pencahayaan muka, semuanya boleh dikatakan sempurna.
Namun, “kesempurnaan” grafik ini hanya terletak pada wajah pemain. Penulis bukanlah seorang yang berpengetahuan dalam penggunaan enjin untuk video game. Apa yang penulis ingin katakan adalah, teknologi Frostbite Engine ini umpama hanya digunakan untuk wajah para pemain sahaja.
Bentuk badan pemain, animasi menggelecek, grafik padang – masih lagi di takuk lama. Bentuk badan pemain masih lagi seperti “orang lidi”, animasi menggelecek masih lagi kelihatan tidak realistik, grafik padang masih lagi kurang memuaskan.

Apabila EA Sports mula mengumumkan tentang penggunaan Frostbite Engine untuk FIFA 17, penulis mengharapkan grafik dan animasi siri FIFA akan mengalami perubahan besar-besaran. Namun, nampaknya jangkaan penulis meleset.
Tetapi, penulis masih optimistik dalam keberkesanan Frostbite Engine dalam mencantikkan lagi siri FIFA. Ini baru tahun pertama ia digunapakai, dan mungkin tahun-tahun mendatang, ia akan dapat di-optimise-kan dengan lebih baik dan menyeluruh.
The Journey – Potensi Yang Sangat Besar

Selain mode Friendly, 10 minit pertama dalam mode The Journey juga diberikan untuk pemain cuba dalam versi demo ini. Bagi anda yang tidak tahu, The Journey merupakan Story Mode baru yang diperkenalkan buat kali pertama dalam FIFA 17 – diumumkan semasa E3 2016 lalu.
Dalam 10 minit yang diberikan itu, apa yang boleh penulis katakan adalah mode ini merupakan satu penambahan yang unik serta memiliki potensi yang sangat besar. Ia boleh dikatakan berinspirasikan daripada mode Be A Pro yang ada sebelum ini, ditambah dengan kehadiran jalan cerita yang lebih mendalam.
Apa yang membezakan mode The Journey dengan Be A Pro adalah disebabkan ia memiliki jalan ceritanya yang sudah ditulis, ia telah menetapkan nama, posisi, stail permainan dan kelab manakah yang watak utamanya, Alex Hunter akan bermain.

Apa yang membuatkan mode terasa amat istimewa adalah Alex dan rakan sepasukan akan diberikan sepatah dua kata sebelum perlawanan bermula, kemudian beliau akan merasa gugup semasa ingin masuk ke padang, persaingan antara rakan seperjuangan dapat dirasai (ditambah dengan dialog ala-ala Mass Effect). Seterusnya, perasaan bangga apabila pengurus memanggil beliau untuk ditukar masuk, dan akhirnya suasana stadium yang boleh menaikkan bulu roma muncul apabila beliau melangkahkan kaki ke dalam padang.
Penulis katakan mode ini mempunyai potensi yang sangat besar kerana apa yang dilihat dalam mode ini adalah sebuah perjalanan dan kehidupan di dalam dan luar padang sebagai seorang pemain bola sepak antarabangsa di kelab terkemuka dunia. Tidak banyak yang ditampilkan dalam versi demo ini, namun dari suasana dan persekitaran yang penuh emosi yang telah ditunjukkan, kelihatan penceritaannya berupaya untuk dikembangkan dengan baik.

Penulis dapat rasakan bahawa ia bakal mengetengahkan watak utamanya dalam pelbagai konflik – pertikaman lidah bersama pengurus pasukan, masalah hubungan dengan rakan karibnya, tertekan dengan kehidupan sebagai bintang dunia, dan bermacam lagi masalah yang akan timbul dalam fitrah kehidupan seorang manusia.
Penulis menjangkakan ia bakal menjanjikan sebuah mode yang sangat menyegarkan dalam sesebuah game bola sepak jika penceritaannya ditulis dan dikembangkan dengan baik. Namun, sekiranya hanya penceritaan yang kosong dan terlalu banyak “plot hole” ditampilkan, ia bakal menjadi satu eksperimen “sains roket” yang sangat, sangat gagal.
Set Piece Serba Baru – Lebih Menarik

Seperti yang telah diwar-warkan dalam gameplay trailer mengenai “Set Piece Rewrite”, FIFA 17 bakal menerima sistem set piece yang serba baru. Penalti, free-kick dan corner, semuanya menerima nafas baru – yang mana kesemuanya boleh dikatakan satu perubahan yang sangat baik.

Ketiga-tiga jenis set piece telah memberikan para pemain lebih kebebasan dan peluang untuk meluaskan lagi strategi yang ingin pemain lakukan. Walaupun ia kelihatan sukar dan kompleks dengan perlu menekan lebih banyak butang, namun setelah penulis dapat tahu cara untuk melakukannya, penulis rasa seronok untuk mengambil set piece.
Dalam kata mudah, ia seperti apa yang kita ingin lakukan, akan pemain itu lakukan, bukannya ia akan menjadi rawak seperti sukar untuk dikawal. Ia memberikan gameplay set piece yang mendalam dan teliti, membuatkan perlawanan itu akan bertambah variasi dan sukar untuk dijangka.

Kesimpulan
Melalui pengenalan mode The Journey dan jolokan “Set Piece Rewrite”, FIFA 17 akan menjanjikan satu pengalaman yang bakal menjadi “game changer” kepada persaingan game bola sepak masa kini. Namun, The Journey harus diberikan perhatian lebih oleh EA Sports jika mahu menjadikan mode terbaru ini ke arah kejayaan.
Harus diingat, gameplay di atas padang sedikit mengecewakan kerana masih membawakan gerak-geri yang sama seperti siri sebelum ini. Melalui teknologi Frostbite Engine pula, ia telah membawakan wajah para pemain yang cukup mengagumkan. Namun, penulis mengharapkan lebih daripada enjin yang sangat berkuasa ini.

+ Tempo permainan yang sedikit perlahan
+ Wajah para pemain yang cukup mengagumkan
+ Potensi penceritaan yang besar dalam The Journey
+ Sistem set piece serba baru yang baik
– Gameplay keseluruhan di atas padang yang sama seperti FIFA 16
– Bentuk badan dan animasi gerakan pemain masih di takuk lama


Rocket League Meraih RM295j, Menghampiri 4 Juta Unit Jualan!

Fenomena game bola sepak-kereta, Rocket League terus mengaum dalam kelasnya tersendiri.

Dalam satu temu ramah bersama Colin dan Greg di channel Twitch mereka, Marketing Executive Psyonix, Jeremy Dunham telah mengumumkan bahawa Rocket League telah berjaya memperoleh penghasilan sebanyak USD70 juta (~RM295 juta) melalui dua platform sahaja, iaitu PC dan Playstation 4. Kira-kira dua bulan lalu, mereka juga telah mengumumkan bahawa mereka berjaya meraih USD50 juta (~RM215 juta).
Dalam temu ramah itu juga, Dunham juga menyatakan bahawa mereka telah berjaya menjual kira-kira 4 juta unit, juga melalui dua platform sahaja, PC dan PS4. Beliau menjelaskan bahawa 4 juta unit tersebut tidaklah termasuk jumlah yang telah dimuat-turun ketika game ini diberikan percuma untuk Playstation Plus pada Julai 2015.

Terkini, pihak Psyonix juga telah mengesahkan bahawa versi disk fizikal bakal menemui para pemain tidak lama lagi, serta DLC terbaru yang akan dikeluarkan pada 8 Mac ini adalah Batman v Superman: Dawn of Justice Car Pack.
JomBaca: Rocket League: 3 Map Baru, DLC Rocket Lab Bakal Mengubah Gameplay Korang


Skin Overwatch Bagi Event King’s Row Uprising Telah Leak?

Setelah di-tease tempoh hari, akhirnya kita dapat melihat gambar bagi skin-skin baru Overwatch! Betul ke bohong?

Menurut gambar-gambar yang dikongsi oleh raulrsd di Imgur, pemain Overwatch akan mendapat skin-skin baru!
Gambar-gambar yang diambil dari dashboard Xbox One ini menampilkan Tracer, Reinhardt, Mercy dan Torbjorn memakai uniform lama Overwatch seperti yang dipakai mereka di dalam komik Overwatch “Uprising” yang diterbitkan baru-baru ini.

Komik ini dilihat sebagai permulaan kepada event King’s Row Uprising yang dijangka bermula 11 April ini. Menurut Jeff Kaplan, acara ini akan mengambil tempat sebagai backstory kepada Overwatch, dan bukannya bertemakan acara cuti di dunia sebenar sepertimana kebanyakan event in-game Overwatch sebelum ini.

Kitorang tak heran sangat tentang uniform yang leak ini. Bagaimanapun, sekiranya terdapat skin Blackwatch Genji seperti yang dipakainya di dalam komik, kitorang pasti grinding, sanggup tak tidur untuk mendapatkannya!


Game Single-Player Story Akan Terus Jadi DNA Kami, Kata Ketua PlayStation Studios

Ketua PlayStation Studios, Hermen Hulst sekali lagi telah menegaskan bahawa game single-player yang memfokuskan kepada penceritaan akan terus menjadi teras mereka dalam bergerak ke hadapan.
Ketika ditanyakan dalam satu temu ramah di PlayStation Blog tentang apakah game single-player story dilihat sebagai sesuatu yang penting kepada pengalaman konsol PlayStation Studios, ini jawab beliau:
“Sudah tentu. Singe-player, game berasaskan naratif — itu DNA kami. PlayStation Studios telah membikin, dalam ingatan saya, banyak pengalaman naratif yang menjadi kenangan. Kami sangat suka membikinnya, dan kami akan terus melakukannya selagi ia terus menghiburkan gamer.”
“Bagi saya, suasana duduk berehat pada Jumaat malam dengan dunia serba baharu, dan kisah mengagumkan untuk diterokai — kedengaran seperti malam yang sempurna, betul tak?”
Beliau turut memastikan yang mereka akan terus mencipta pelbagai pengalaman untuk audiens seperti francais-francais dan IP-IP baharu, game besar dan kecil, dan lebih banyak game inovatif sama ada single-player atau multiplayer.
“Siapa kata pengalaman multiplayer tidak boleh memiliki penceritaan yang bagus, ya tak?” tambah Hulst.


Biar Developer Lain Yang Buat Uncharted 5, Kata Naughty Dog!

Di sebalik pengesahan bahawa Uncharted 4 adalah siri terakhir untuk francais ini, Naughty Dog tidak menolak kemungkinan wujud Uncharted 5!

Sebelum ini, Naughty Dog telah mengesahkan bahawa Uncharted 4 merupakan siri terakhir yang akan mereka bangunkan dalam francais ini. Ia juga merupakan perjalanan terakhir Nathan Drake sebagai watak utama dalam siri ini. Namun, Pengarah Uncharted 4, Neil Druckmann tidak menolak kemungkinan sekiranya francais ini akan disambung oleh developer lain pula.
Francais Uncharted merupakan antara siri eksklusif Sony yang paling berjaya, jadi, untuk tujuan komersial, pastinya kemungkinan untuk kita melihat episod kelima francais ini tetap ada. Sony juga sedang dalam pembangunan awal untuk mengeluarkan filem Uncharted.

Dalam satu temu ramah yang dilakukan GamesRadar bersama Druckmann, beliau memberi komen lanjut mengenai perkara ini. Walaupun tiada apa yang dapat disahkan kini, Druckmann berkata beliau semestinya gembira sekiranya francais ini diteruskan, tetapi hanya jika developer lain itu mampu memainkan “jiwa” Uncharted dengan betul.
Beliau menambah, “Saya pasti teringin memainkan siri Uncharted yang bukan diusahakan saya. Pasti ia adalah sesuatu yang menyeronokkan.”
Keempat-empat siri Uncharted yang utama sebelum ini adalah hasil kerja Naughty Dog. Manakala, siri Uncharted yang dikeluarkan di PlayStation Vita, iaitu Golden Abyss dan Fight For Fortune dibangunkan oleh Sony Bend. The Nathan Drake Collection pula dibangunkan oleh Bluepoint Games.

Sebelum ini, Lead Designer, Ricky Cambier mengatakan bahawa pastinya terdapat beberapa aspek dari segi teknologi yang mampu ditambahbaik selepas Uncharted 4.
Naughty Dog juga telah mendedahkan bahawa pengakhiran Uncharted 4 akan membuat para pemain berbelah bahagi dan bertengkar.
Trailer CGI untuk Uncharted 4 juga telah dikeluarkan. Anda boleh tontonnya di sini.
Naughty Dog juga telah berkongsi bagaimana mereka mengakhiri perjalanan dan pengalaman mereka dalam siri Uncharted ini dengan penuh emosi.
Selain itu, mereka telah menerangkan bagaimana mereka membina grafik secantik ini dalam Uncharted 4, dan juga mengatakan sistem stealth dalam The Last of Us akan digunakan dalam game ini.
Selepas ditunda sebanyak tiga kali, tarikh pelancaran Uncharted 4: A Thief’s End adalah pada 10 Mei 2016, eksklusif untuk PlayStation 4.
JomBaca: Naughty Dog Bakal Mematikan Nathan Drake Dalam Uncharted 4?


PlayStation Asia Adakan Acara PS5 Di Singapura 11 November – Tapi Ada Berita Buruk Untuk Pemain Malaysia

PlayStation Asia telah mengumumkan yang sebuah acara khas bagi meraikan pelancaran PS5 akan diadakan di Singapura pada 11 November ini.
Acara ini akan berlangsung pada pukul 11 malam, dan boleh ditonton secara langsung di laman web rasmi PlayStation, Facebook atau Youtube. Ia akan turut dimeriahkan oleh beberapa individu terkemuka dari Singapura seperti JJ Lin (penyanyi), Joakim Gomez (penyampai radio) dan Victoria Cheng (streamer).
Antara aktiviti yang akan dilakukan semasa acara ini berjalan ialah sesi unboxing PS5 oleh JJ Lin, serta perkongsian pengalaman gameplay oleh Joakim Gomez dan Victoria Cheng.

Sejurus pengumuman ini dibuat, akaun media sosial PlayStation Asia telah dikecam teruk oleh peminat dari negara Asia Tenggara lain selain Singapura yang sejak beberapa minggu ini seperti telah dianaktirikan oleh PlayStation Asia.

Prove me i'm wrong pic.twitter.com/LFFGL4qmj5— Beraneka (@Ragamacam) November 4, 2020

Para peminat dari Malaysia, Thailand, Filipina, dan Vietnam telah menyerang PlayStation Asia kerana pada ketika ini, di kala mereka sanggup membelanjakan wang dengan membawa beberapa individu popular untuk menghangatkan acara tersebut, para peminat dari negara-negara ini masih lagi tidak diendahkan dengan tarikh pelancaran mahupun harga pasaran untuk PS5.

Thanks for teaching me geography pic.twitter.com/gO6JyZGDbX— MeetMrMarkqim (@markqim) November 4, 2020

Ramai berang kerana mereka tidak mahu melihat ‘influencers’ ini mempromosikan PS5 disebabkan mereka sendiri sudahpun tertarik dengan konsol terbaharu ini melalui promosi global oleh Sony serta perkongsian daripada media-media antarabangsa. Sebaliknya, para peminat tegar PlayStation di rantau ini mahu Sony memfokuskan terus untuk mengeluarkan PS5 dengan lancar di negara masing-masing.

Play has limits in Southeast Asia— Hafidh Ihromi (@ihromi) November 4, 2020

Lebih membuatkan kemarahan peminat membuak-buak adalah tentang cabutan bertuah yang ditawarkan. Dalam acara secara langsung ini nanti, hadiah-hadiah yang diumumkan dalam cabutan bertuah ini ialah konsol PS5 itu sendiri, PULSE 3D Wireless Headset, langganan 12-bulan PlayStation Plus, dan PS4 Theme “Space Fantasy”.
Para peminat di Malaysia, Thailand, Filipina, dan Vietnam benar-benar terasa hati apabila daripada empat hadiah cabutan bertuah ini, pemilik akaun PSN di empat negara ini hanya layak mendapatkan PS4 Theme “Space Fantasy”, sebaliknya tidak layak untuk berpeluang mendapatkan PS5, PULSE 3D Wireless Headset, dan langganan 12-bulan PlayStation Plus.
Terma dan syarat ini boleh dibaca di sini.
Apa sebenarnya perancangan PlayStation Asia dalam menyekat keempat-empat negara ini untuk menyertai cabutan bertuah ini tidaklah dapat diketahui. Mereka nampaknya benar-benar tidak mahu seorang pun pemain dari negara ini terlepas memiliki sebuah PS5, walaupun di setiap negara ini mempunyai sokongan PlayStation rasmi daripada Sony.

PS5 akan dilancarkan pada 12 November di beberapa negara terpilih. Untuk pasaran Malaysia, Sony akan mengumumkan tarikh pelancaran dan harganya apabila mereka sudah bersedia.


Naughty Dog Sahkan Sedang Bangunkan Game Multiplayer Pertama, Bawakan ‘Pengalaman Sinematik’

Setelah sekian lama khabar angin berlegar, Naughty Dog akhirnya mengesahkan yang mereka sedang membangunkan sebuah game yang memfokuskan kepada multiplayer.
Perkara ini disahkan oleh akaun Twitter Naughty Dog Jobs yang mengiklankan jawatan-jawatan kosong yang mereka sedang cari.
“Naughty Dog sedang mengambil pekerja merentasi pelbagai disiplin untuk game multiplayer kendiri pertama studio ini,” kata tweet itu sambil menyenaraikan semua jawatan kosong — semuanya berkaitan pembikinan game multiplayer.
Menariknya, poster jawatan kosong itu disisipkan sekali dengan gambar Ellie dari The Last of Us Part II. Sama ada ianya hanyalah gambar hiasan atau sememangnya game multiplayer itu kelak adalah dari universe The Last of Us, tidak dapat dipastikan.

Naughty Dog is hiring across multiple disciplines for the studio's first standalone multiplayer game! Visit https://t.co/xUYV9m8PJF to learn more! pic.twitter.com/ub9hg433po— Naughty Dog Jobs (@NaughtyDogJobs) August 27, 2021

Pengarah-bersama Naughty Dog, Vinit Agarwal pula telah memetik tweet itu dengan mendedahkan yang mereka sedang mengambil pekerja baharu ‘secara agresif’ dan game itu nanti merupakan ‘pengalaman sinematik antara para pemain’.

We're aggressively hiring – apply if you want to be part of bringing the cinematic experience between players in our new standalone multiplayer action game. https://t.co/SHtU4AKyI7— Vinit Agarwal (@vinixkun) August 27, 2021

Walau bagaimanapun, sebuah game multiplayer dari universe The Last of Us tentunya sesuatu yang masuk akal. Ura-ura mengenainya sudah berlegar selama bertahun, dan baru-baru ini, penggalian data dalam fail The Last of Us Part II telah menemukan aset-aset yang menjurus ke arah battle royale.
Ini bukanlah kali pertama Naughty Dog membawakan pengalaman multiplayer. Beberapa siri Uncharted dan game pertama The Last of Us juga ada mode multiplayer. Namun apa yang membezakannya kali ini adalah game akan datang Naughty Dog ini adalah sebuah game multiplayer kendiri (standalone) yang pertama dari studio itu.


Dell China Lancarkan Laptop Gaming Untuk “Hackers” PUBG Gunakan Lebih Banyak “Plug-in”

China Number 1!

Sumber
Pemain-pemain game battle royale PUBG pastinya sudah cukup masak dengan kehadiran hackers China di dalam game tersebut. Dengan menggunakan aimbot, wallhack dan pelbagai lagi cheat yang ada, mereka mendominasi gameplay dan membuat gamers lain rage!
Sumber
Dengan populariti PUBG di China, Dell China baru-baru ini telah melancarkan laptop gaming Dell G Series terbaru mereka dengan cip processor Intel Core i9 baru yang kononnya membolehkan hackers menggunakan lebih banyak ‘plug-in’!
Sumber
Menurut laporan PC PowerPlay, wakil Dell China, Sally Zhang dipetik berkata, “Gamers China adalah yang paling inovatif dan dominan di dunia dengan menggunakan ‘plug-in’ untuk berlari lebih laju dari gamer lain, meletupkan 10 kereta pada masa yang sama dan gamer-gamer ini semestinya memerlukan prestasi processor 8th gen mereka untuk menggunakan lebih banyak ‘plug-in’ dan memenangi lebih banyak ‘Chicken Dinner’… “
Sumber
Semestinya ini adalah promosi laptop gaming paling berani pernah kitorang lihat. Kalau korang inginkan skillz hax0r gamerz dari China, mungkin ini adalah laptopnya untuk korang. Heh.


EA, Koei Tecmo Umum Kerjasama Bikin Game Fantasi Samurai Zaman Feudal Jepun – Nak Lawan Monster Hunter?

Electronic Arts dan Koei Tecmo telah mengumumkan kerjasama untuk membangunkan sebuah game fantasi Samurai pada zaman feudal Jepun.
Studio yang akan dipertanggungjawabkan untuk membangunkan game ini adalah Omega Force, iaitu studio yang terkenal dengan siri Dynasty Warriors dan Samurai Warriors.
Bawah label EA Originals, EA menjanjikan game hunting ini akan bawakan pengalaman AAA. Buat masa ini, mereka hanya kongsikan sekeping seni konsep — belum ada judul rasmi, tarikh pelancaran dan platform.

Daripada apa yang digambarkan ketika ini, game ini seakan-akan mahu menjadi pesaing kepada Monster Hunter.


Battlefield Companion Bakal Menggantikan Battlelog Mobile App Menjelang Battlefield 1

Aplikasi mudah alih untuk game-game Battlefield akan mendapat suntikan dan nafas baru menjelang pelancaran Battlefield 1 kelak.

DICE telah mengumumkan bahawa aplikasi mudah alih yang kini dikenali dengan nama Battlelog Mobile App akan diberikan perubahan yang besar, bakal dikenali dengan nama Battlefield Companion.
Daripada apa yang telah didedahkan setakat ini, kelihatan Battlefield Companion akan memiliki fungsi-fungsi yang sama dengan Battlelog Mobile App – seperti dapat melihat perkembangan pemain, stats, achievements, menukar loadout serta melihat profile rakan-rakan untuk Multiplayer. Cumanya, ia bakal memiliki nama dan interface yang berwajah baru.
Battlefield Companion akan menyokong kedua-dua game Battlefield 4 dan Battlefield 1.
Sekiranya anda tidak berminat dengan pembaharuan ini, DICE berkata anda tidak perlu untuk mengemaskini aplikasi ini, dan Battlelog Mobile App akan berjalan seperti biasa.
DICE akan berkongsi maklumat lanjut mengenai perkara ini dalam masa terdekat.

Beberapa hari lalu, DICE telah mengeluarkan teaser single-player yang baru untuk Battlefield 1 – memaparkan armada laut British menyerang Empayar Turki Uthmaniah.
Battlefield 1 akan dilancarkan sepenuhnya pada 21 Oktober ini di PC, PS4 dan Xbox One.